RESOLUCIÓN do 21 de maio de 2024 pola que se convoca o procedemento de asignación do concerto social para a xestión integral do Centro de Atención á Discapacidade, titularidade da Xunta de Galicia, Souto de Leixa en Ferrol, para o período 2024-2028 (código de procedemento BS632H).
Consellería de Política Social e Igualdade — III. Outras disposicións — 03/06/2024

O artigo 148.1.20ª da Constitución española establece que as comunidades autónomas poderán asumir competencias, entre outras, en materia de asistencia social. Ao abeiro do devandito precepto, o artigo 27.23ª do Estatuto de autonomía para Galicia atribúelle a esta comunidade autónoma competencia exclusiva en materia de asistencia social.
A Lei 39/2006, do 14 de decembro, de promoción da autonomía persoal e atención ás persoas en situación de dependencia, regula as condicións básicas para garantir a igualdade no exercicio do dereito subxectivo da cidadanía á promoción da autonomía persoal e a atención ás persoas en situación de dependencia mediante a creación dun sistema para a autonomía e a atención á dependencia (SAAD), coa colaboración e participación de todas as administracións públicas, e fundamentalmente das comunidades autónomas, como administracións titulares da competencia exclusiva en materia de asistencia social.
Por outra banda, con base na referida atribución de competencias constitucional, aprobouse a Lei 13/2008, do 3 de decembro, de servizos sociais de Galicia, modificada pola Lei 8/2016, do 8 de xullo, na cal se configura e define o Sistema galego de servizos sociais.
De conformidade co artigo 29.1 da dita lei, os servizos sociais serán prestados polas administracións públicas galegas a través das seguintes fórmulas: a) a xestión directa; b) a xestión indirecta no marco da normativa reguladora dos contratos do sector público; c) mediante o réxime de concerto social previsto nesta lei; ou d) mediante convenios con entidades sen ánimo de lucro.
Para os efectos desta lei, segundo o reflectido no seu artigo 33.bis.2 enténdese por concerto social o instrumento por medio do cal se produce a prestación de servizos sociais de responsabilidade pública a través de entidades cuxo financiamento, acceso e control sexan públicos.
Segundo o artigo 33.ter da citada lei, poderán ser obxecto de concerto social:
a) A reserva e a ocupación de prazas para uso exclusivo das persoas usuarias de servizos sociais ou os colectivos vulnerables, cuxo acceso sexa autorizado polas administracións públicas mediante a aplicación dos criterios previstos na normativa das administracións competentes.
b) A xestión integral de prestacións técnicas, tecnolóxicas, de servizos, programas ou centros.
Ao abeiro dos referidos artigos, aprobouse o Decreto 229/2020, do 17 de decembro, polo que se desenvolve o réxime de concertos sociais no ámbito da Comunidade Autónoma de Galicia. De conformidade co artigo 2.1 do referido decreto, este será de aplicación aos concertos sociais que realice a Administración xeral da Comunidade Autónoma de Galicia, a través da consellería competente en materia de servizos sociais, e o sector público autonómico, a través das entidades instrumentais adscritas a ela, con entidades que ofrezan servizos sociais previstos nas carteiras de servizos vixentes que se determinen.
Tal como recolle este decreto, con isto dótase a Administración autonómica dun novo mecanismo que permite impulsar as súas relacións coas entidades prestadoras de servizos sociais e acadar unha maior seguridade xurídica nas actividades económicas deste sector. Así mesmo, o establecemento de concertos sociais incorporará na provisión dos servizos sociais os principios de atención personalizada e integral, arraigo da persoa no ámbito da atención social, elección da persoa e continuidade na atención no seu ciclo de vida e calidade.
Segundo o artigo 11.1 do dito decreto, os procedementos de concerto social iniciaranse de oficio mediante resolución da persoa titular da consellería competente en materia de servizos sociais.
A Consellería de Política Social e Igualdade, de conformidade co Decreto 42/2024, do 14 de abril, polo que se establece a estrutura orgánica da Xunta de Galicia, e tendo en conta o Decreto 124/2022, do 23 de xuño, polo que se establece a estrutura orgánica da Consellería de Política Social e Xuventude, ao abeiro da disposición transitoria do dito Decreto 42/2024, do 14 de abril, é o departamento da Administración autonómica ao cal lle corresponde propoñer e executar as directrices xerais da Xunta de Galicia no ámbito do benestar, que engloban as competencias en materia de servizos sociais, incluíndo as políticas de atención ás persoas con discapacidade.
O deseño e establecemento dun sistema de atención social especializada, exixe, para que sexa efectivo, a implantación dun modelo que teña en conta as necesidades e os desexos das persoas con necesidades de atención sociosanitaria, así como das súas familias.
A Consellería de Política Social e Igualdade, consciente das elevadas necesidades asistenciais que presentan as persoas con discapacidade, ten unha rede de centros públicos de atención residencial e diúrna para a súa atención.
A localización e dispoñibilidade dos equipamentos, a atención especializada que requiren as persoas con discapacidade e a existencia de demanda de atención real e previsible constituída polas persoas incluídas no Programa de asignación de recursos para persoas con discapacidade ou que están tramitando a súa inclusión nel, xustifican a necesidade desta convocatoria.
En consecuencia, facendo uso das facultades que me confire o artigo 34 da Lei 1/1983, do 22 de abril, de normas reguladoras da Xunta e da súa Presidencia,
Autorizar a convocatoria, mediante o procedemento de asignación de concerto social, para a xestión integral do Centro de Atención á Discapacidade, titularidade da Xunta de Galicia, Souto de Leixa en Ferrol, durante o período 2024-2028 (código de procedemento BS632H), segundo as seguintes bases:
Primeira.
Necesidades administrativas que se van satisfacer
A Xunta de Galicia, a través da Consellería de Política Social e Igualdade, considera prioritaria a prestación dunha atención especializada e integral ás persoas con discapacidade intelectual e/ou outras asociadas.
A atención residencial busca atender a persoas que, polas súas necesidades de atención derivadas da gravidade da súa discapacidade ou por razóns sociais ou familiares teñen unha especial dificultade para unha integración familiar normalizada, ou ben porque a distancia xeográfica lles impida acudir diariamente a un centro de día.
A atención diúrna pretende satisfacer as necesidades daquelas persoas que, permanecendo no seu ámbito familiar, requiren dunha atención especializada para mellorar as súas capacidades e promover a súa autonomía persoal.
Segunda.
Obxecto
1. O obxecto desta convocatoria é establecer as bases reguladoras do procedemento de asignación do concerto social para a xestión integral do Centro de Atención á Discapacidade, titularidade da Xunta de Galicia, Souto de Leixa en Ferrol, durante o período 2024-2028 (código de procedemento BS632H).
2. Este procedemento convócase ao abeiro do disposto no artigo 9.1 do Decreto 229/2020, do 17 de decembro, polo que se desenvolve o réxime de concertos sociais no ámbito da Comunidade Autónoma de Galicia.
Terceira.
Servizos que se van concertar
1. A través desta convocatoria concertarase, mediante un lote único, a xestión integral do centro de atención a persoas con discapacidade intelectual e/outras discapacidades asociadas, titularidade da Xunta de Galicia, Souto de Leixa en Ferrol:
A cada praza de atención diúrna correspóndelle unha praza de transporte adaptado e asistido.
2. Os servizos que serán prestados determínanse segundo o Catálogo de servizos previsto no Decreto 149/2013, do 5 de setembro, polo que se define a carteira de servizos sociais para a promoción da autonomía persoal e a atención ás persoas en situación de dependencia e se determina o sistema de participación das persoas usuarias no financiamento do seu custo.
Segundo o referido decreto, a codificación dos servizos é a que segue:
3. Como complemento a estes servizos, o centro conta cun vaso terapéutico para ofertar un servizo de hidroterapia ás persoas usuarias cuxas patoloxías fagan recomendable o seu uso.
4. As prestacións que integran as distintas áreas de intervención dos indicados servizos son as establecidas no prego técnico que figura como anexo I da presente resolución.
5. A entidade concertada poderá establecer servizos ou prestacións complementarias de conformidade co establecido no artigo 24 do Decreto 229/2020, do 17 de decembro.
6. En todo caso, serán de aplicación aos servizos que se presten en virtude dos acordos de acción concertada subscritos, todos os requisitos, criterios e estándares de calidade que, en cada momento, sexan establecidos pola normativa vixente sobre condicións básicas dos centros de atención residencial e diúrna ás persoas con discapacidade.
7. As condicións técnicas de execución do concerto son as establecidas no prego técnico que figura como anexo I a esta resolución.
Cuarta.
Modalidade de concertación
A modalidade de concertación é o procedemento de asignación de concerto, regulado no artigo 9 do Decreto 229/2020, do 17 de decembro, polo que se desenvolve o réxime de concertos sociais no ámbito da Comunidade Autónoma de Galicia.
Quinta.
Réxime económico do concerto
a) Orzamento.
Esta convocatoria conta cun orzamento de 12.702.280,44 euros (IVE incluído) que se financiará con cargo á aplicación orzamentaria 38.04.312D.228.2 dos orzamentos de gastos da Comunidade Autónoma de Galicia para o ano 2024 e a que corresponda para os anos 2025 a 2028, coa seguinte distribución:
O importe total do orzamento inclúe a participación económica dos usuarios e da Administración, estimándose esta última nun 87 % no caso das prazas de atención diúrna e residencial e nun 90 % nas prazas de transporte. No caso de medidas especiais de accesibilidade non se considera participación económica das persoas usuarias, polo que o 100 % do seu custo corresponde á Administración.
b) Módulos económicos.
1. O módulo económico para a xestión de cada tipo de servizo é o seguinte:
2. O módulo económico do servizo de transporte vinculado aos servizos de atención diúrna é o seguinte:
3. As compensacións polas medidas especiais de accesibilidade vinculadas co transporte son as seguintes:
Sen prexuízo das compensacións asignadas, garantirase en cada liquidación o aboamento das compensacións que correspondan ao servizo efectivamente prestado.
4. Dos módulos económicos sinalados resultan os seguintes orzamentos por cada un dos centros:
5. Das posibles renovacións e modificacións resulta o seguinte valor estimado:
c) Revisión dos módulos económicos.
1. Os módulos económicos revisaranse cando se produza unha variación substancial nos custos do servizo respecto das condicións económicas do concerto social. Para estes efectos, serán revisables desde a entrada en vigor dos concertos conforme as variacións económicas do Convenio colectivo xeneral de centros e servizos de atención a persoas con discapacidade, coas limitacións que a normativa vixente estableza.
A revisión dos módulos precisará dun informe da Dirección Xeral de Persoas con Discapacidade sobre os custos económicos do concerto social, en que se evidencie a necesidade da revisión.
2. No suposto en que se produza unha variación substancial nos custos que implique unha alteración substancial do equilibrio económico do concerto social revisaranse os prezos establecidos no artigo 5 da Lei 2/2005, do 30 de maio, de desindexación da economía española, sempre que se xustifique nunha memoria económica específica para este fin.
A dita memoria económica deberá axustarse ao previsto no artigo 12 e a disposición adicional primeira do Real decreto 55/2017, do 3 de abril, polo que se desenvolve a Lei 2/2015, do 30 de maio, de desindexación da economía española. En todo caso, a dita memoria deberá xustificar a oportunidade da revisión e a análise do impacto económico e orzamentario. A revisión de prezos quedará condicionada á existencia de crédito adecuado e suficiente.
3. A revisión dos prezos ou módulos económicos efectuarase mediante resolución ditada para o efecto polo órgano competente, que deberá ser publicada no
Diario Oficial de Galicia
.
Sexta.
Pagamento do custo do concerto
1. Para o aboamento das compensacións económicas, a entidade concertada deberá presentar ante a Dirección Territorial da Consellería de Política Social e Igualdade que corresponda, nos 5 primeiros días do mes seguinte á prestación dos servizos, a correspondente factura e os seguintes documentos:
a) Declaración responsable de que cumpre as ratios de persoal establecidas no prego técnico desta convocatoria.
b) Liquidación de estadías mediante declaración responsable emitida pola persoa titular ou responsable do centro das cantidades que se van percibir, na que se expresarán os conceptos polos que se efectúa a dita declaración (praza ocupada/praza reservada/praza vacante) e os días que correspondan a cada un dos conceptos.
A factura e demais documentación indicadas nas letras a) e b) deste punto deberá presentarse de forma telemática a través do Sistema electrónico de facturación da Comunidade Autónoma de Galicia (dispoñible no enderezo electrónico
https://factura.conselleriadefacenda.es/eFActura_web/).
A contraprestación que deberá satisfacer a Administración á entidade concertada virá determinada polo número total de prazas efectivamente ocupadas e a Administración aboará a diferenza entre o prezo do módulo correspondente a cada praza, establecido na base quinta, e a contía que deberá pagar a persoa usuaria.
A Administración concertante terá a obriga de aboar o prezo dentro dos 30 días seguintes ao da data de aprobación dos documentos que acrediten a conformidade co disposto no concerto social dos servizos prestados.
2. Para os efectos da liquidación mensual, establécese a seguinte clasificación das prazas:
a) Praza ocupada: é aquela praza asignada a unha persoa usuaria desde o momento no que se produza o seu ingreso no centro. Nestas prazas, a entidade concertada percibirá o 100 % do importe da praza. Para os efectos previstos a continuación, a ausencia da persoa usuaria durante 10 días de prestación do servizo, ou menos, non modifica a cualificación da praza. Tampouco se modificará a cualificación da praza no caso de ausencias voluntarias non xustificadas superiores a 10 días.
b) Praza reservada: é aquela praza ocupada por unha persoa usuaria durante os períodos de ausencia desta en virtude de permisos, enfermidade ou internamento en establecementos hospitalarios, sempre que estes períodos de ausencia duren máis de 10 días de prestación do servizo. Neste caso a praza liquidarase polo 80 % do prezo praza/mes de concertación, na parte correspondente ao período de ausencia. Esta redución non se aplicará no mes de vacacións.
c) Praza vacante: terá a consideración de praza vacante aquela concertada que non fose asignada a unha persoa usuaria. Neste caso, a praza liquidarase polo 80 % do prezo praza/mes de concertación durante os dous primeiros meses, e polo 60 % en diante.
3. Os servizos de transporte vinculados ás prazas de atención diúrna só devindicarán dereitos de cobramento cando se preste efectivamente o servizo ás persoas usuarias e este uso quede acreditado. Tamén poderán devindicarse dereitos de cobramento no caso de persoas usuarias que non fagan uso do servizo de transporte sen causa xustificada.
Para os efectos da liquidación das compensacións por medidas especiais de accesibilidade, a determinación do grupo no que se encadrarán as persoas usuarias do servizo de transporte adaptado corresponde á Consellería de Política Social e Igualdade a través da Dirección Territorial responsable da xestión das respectivas liquidacións de estadías, de acordo co recollido nos seus respectivos certificados de discapacidade. En relación con estas medidas, non se considera participación económica das persoas usuarias.
4. Cando a incorporación e baixa de persoas usuarias non se produza o primeiro ou o último día do mes respectivamente, liquidarase a parte proporcional ao período de ocupación da praza (cuantificado en días naturais), e aplicarase a seguinte fórmula:
A anterior fórmula utilizarase tamén para a liquidación dos períodos de ausencia previstos nos puntos 2.b) e c) deste artigo.
5. A contribución das persoas usuarias no financiamento do servizo virá determinada pola Consellería de Política Social e Igualdade de acordo coa normativa que ao respecto sexa de aplicación.
A achega das persoas usuarias/suxeitos obrigados facturarállela directamente a entidade a estas nos 10 primeiros días do mes de que se trate. A entidade concertada procederá ao reintegro da parte proporcional correspondente no caso de que a persoa usuaria cause baixa no centro. Así mesmo, facturará a parte proporcional no caso de que o ingreso ou a baixa non se produza coincidindo co inicio ou a fin de mes, respectivamente, ou no caso de ausencias xustificadas de máis de 10 días. Neste caso, aplicaranse as normas de liquidación de estadías previstas nesta cláusula para a incorporación e baixa de persoas usuarias.
No caso de ausencias voluntarias ou inxustificadas, manterase a obriga do copagamento por parte das persoas usuarias, segundo se establece no Decreto 149/2013, do 5 de setembro.
6. En ningún caso a cantidade percibida pola entidade concertada, a través da participación das persoas usuarias e da achega da Administración, poderá superar os prezos ou módulos económicos vixentes no concerto social.
Na facturación por parte da entidade concertada, só deberá aplicar IVE se por lei está suxeita a este imposto.
Sétima.
Duración do concerto social
1. A duración inicial do concerto social asinado ao abeiro desta convocatoria é de 4 anos, coa previsión de que entre en funcionamento o 1 de xullo de 2024.
2. O concerto poderanse renovar ata acadar un máximo de 10 anos. A duración de cada unha das renovacións non poderá exceder a duración máxima indicada no número anterior.
3. Mediante acordo do Consello da Xunta poderase superar o límite dos 4 anos para as renovacións dos concertos sociais.
Oitava.
Entidades que poden acollerse á concertación e requisitos que deben cumprir
1. Poderán acollerse ao réxime de concerto social as entidades que desenvolvan prestacións, programas, servizos ou xestionen centros nos ámbitos obxecto deste concerto social e que cumpran os seguintes requisitos:
a) Estar debidamente inscritas no Rexistro Único de Entidades Prestadoras de Servizos Sociais da Comunidade Autónoma de Galicia (en diante, RUEPSS).
b) Estar ao día no cumprimento das obrigas tributarias e coa Seguridade Social impostas pola lexislación vixente.
c) Contar coa solvencia económica e financeira, e técnica ou profesional, segundo o establecido na base décima desta convocatoria.
d) Estar en condicións de acreditar o cumprimento da normativa que, con carácter xeral ou específico, lles sexa aplicable, tanto pola natureza xurídica da entidade como polo tipo de servizo obxecto do concerto social.
e) Contar cunha experiencia mínima dun ano na atención ao colectivo destinatario do obxecto do concerto.
f) Contar cun seguro de responsabilidade civil cunha cobertura non inferior a 150.000 euros.
Os requisitos das alíneas a) e b) comprobaranse de oficio polo órgano competente para a formalización do concerto social, agás que a entidade se opoña ou non autorice a súa consulta.
Todos os requisitos sinalados deberán cumprirse na data en que remate o prazo de presentación de solicitudes.
2. Non poderán acollerse ao réxime de concerto social as entidades que estean nalgún dos supostos de prohibición para concertar a que se refire o artigo 7 do Decreto 229/2020, do 17 de decembro.
Novena.
Medios mínimos profesionais necesarios para levar a cabo a prestación
1. A entidade concertada deberá dispor do persoal necesario para a realización do servizo concertado, o cal deberá cumprir os requisitos establecidos na normativa que sexa de aplicación e o establecido na presente convocatoria.
O referido persoal dependerá exclusivamente da entidade concertada, polo que esta terá todos os dereitos e obrigas inherentes á súa calidade de empresaria e deberá cumprir as disposicións vixentes en materia fiscal, laboral, de seguridade social, de integración social das persoas con discapacidade, igualdade de xénero e seguridade e saúde no traballo.
O incumprimento destas obrigas por parte da entidade concertada non implicará responsabilidade algunha para a Administración.
2. As ratios de atención son as establecidas no prego técnico desta convocatoria (anexo I).
3. A entidade concertada está obrigada a xestionar os permisos, licenzas e autorizacións establecida na normativa nacional, autonómica e local que lle sexa de aplicación, e nas normas de calquera outro organismo público ou privado que sexan necesarias para o inicio e execución do servizo concertado.
Décima.
Solvencia económica e financeira e técnica ou profesional
1. Para poder concertar o servizo, as entidades solicitantes deberán acreditar a súa solvencia económica e financeira. Reputarase solvente a entidade que acredite cumprir un dos seguintes requisitos:
a) Un seguro de indemnización por riscos profesionais ou de responsabilidade civil, vixente ata a fin do remate do concerto, por importe igual ou superior ao 20 % do valor anual medio do concerto (IVE excluído).
A súa acreditación realizarase mediante un certificado expedido polo asegurador, no que consten os importes e riscos asegurados e a data do vencemento do seguro, e mediante un documento de compromiso vinculante de subscrición, prórroga ou renovación do seguro, no caso en que proceda para garantir o mantemento da súa cobertura durante toda a execución do concerto.
b) Un volume anual de negocios no ámbito das actividades correspondentes ao obxecto do concerto, referido ao ano de maior volume de negocios dos tres últimos dispoñibles en función das datas de constitución ou de inicio das actividades da entidade e de presentación das solicitudes, que deberá ser igual ou superior ao 20 % do valor anual medio do concerto (IVE excluído).
A súa acreditación realizarase por medio dunha copia das contas anuais aprobadas e depositadas no Rexistro Mercantil, se a entidade está inscrita no dito rexistro; en caso contrario, polas depositadas no rexistro oficial en que deba estar inscrito. Os empresarios individuais non inscritos no Rexistro Mercantil acreditarán o seu volume anual de negocios mediante copia dos seus libros de inventarios e contas anuais legalizados polo Rexistro Mercantil.
2. Así mesmo, as entidades solicitantes deberán acreditar a súa solvencia técnica ou profesional. Reputarase solvente a entidade que acredite ter executado durante os 3 últimos anos concluídos na data de fin de presentación das solicitudes un ou varios traballos de contidos similar ao do obxecto do concerto cuxos importes anuais acumulados, no ano de maior execución, sexan iguais ou superiores ao 20 % do valor anual medio do concerto.
Estes traballos deberanse presentar segundo o cadro establecido para estes efectos no formulario de solicitude de participación nesta convocatoria (anexo II), indicando os seus importes, as súas datas e os seus destinatarios públicos ou privados.
Cada un dos traballos recollidos no cadro deberase acreditar mediante orixinal ou copia compulsada, do seguinte xeito:
a) Se o destinatario foi unha entidade do sector público, mediante certificación de boa execución expedida ou visada polo órgano competente.
b) Se o destinatario foi un suxeito privado, mediante certificación de boa execución expedida por este ou, a falta de certificación, mediante unha declaración responsable do candidato en que declare ter realizado o traballo ou servizo a satisfacción daquel, xunto cos documentos que consten no seu poder, que acrediten a realización da prestación.
Só se terán en conta os servizos ou traballos relacionados co obxecto desta convocatoria que aparezan relacionados no cadro e respecto dos cales se acheguen as correspondentes certificacións ou declaracións.
Entenderanse por traballos de contido similar aqueles nos que se xestionen servizos ou programas de atención residencial e/ou diúrna para persoas con discapacidade nos que se presta unha atención integral a persoas con discapacidade en situación de dependencia.
Tanto para a solvencia económica e financeira como para a solvencia técnica ou profesional, o importe do 20 % do valor anual medio do concerto (IVE excluído) ascende a 697.838,58 €.
Décimo primeira.
Forma, prazo e lugar de presentación de solicitudes
1. As solicitudes presentaranse obrigatoriamente por medios electrónicos a través do formulario normalizado (anexo II) dispoñible na sede electrónica da Xunta de Galicia (https://sede.xunta.gal).
De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase data de presentación da solicitude aquela en que fose realizada a emenda.
Para a presentación das solicitudes poderase empregar calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
2. O prazo de presentación de solicitudes será de 1 mes, contado a partir do día seguinte ao da publicación desta convocatoria no
Diario Oficial de Galicia
. Entenderase como último día do prazo o correspondente ao mesmo ordinal do día da publicación. De acordo co previsto no artigo 30 da Lei 39/2015, do 1 de outubro, do procedemento administrativo común das administracións públicas, se o último día do prazo for inhábil, entenderase prorrogado ao primeiro día hábil seguinte, e, se no mes do vencemento non houber día equivalente ao inicial do cómputo, entenderase que o prazo expira o último día do mes.
3. Se a solicitude non reúne algún dos requisitos exixidos nestas bases reguladoras, o órgano responsable da tramitación requirirá as persoas interesadas para que, nun prazo de dez días hábiles a partir do día seguinte ao da notificación do requirimento, emenden a falta ou presenten os documentos preceptivos. Neste requirimento farase indicación expresa de que, se así non o fixeren, se considerarán desistidas da súa petición, logo da correspondente resolución, nos termos previstos polo artigo 21 da Lei 39/2015, do 1 de outubro.
4 Presentarase unha única solicitude por entidade. As solicitudes realizaranse para a totalidade das prazas e servizos obxecto deste concerto.
5. A presentación da solicitude, anexo II, supón a aceptación incondicionada da entidade solicitante da totalidade do contido desta convocatoria.
No anexo II constan as seguintes declaracións responsables:
a) Que a entidade non está incursa en ningunha causa de prohibición para concertar, segundo o disposto no artigo 7.1 do Decreto 229/2020, do 17 de decembro.
b) Que, de acordo co artigo 38 do Decreto 229/2022, do 17 de decembro, en relación con outras axudas concedidas ou solicitadas, a entidade non solicitou outras axudas para o financiamento dos servizos ou prestacións obxecto deste concerto.
c) Que todos os datos contidos na solicitude e nos documentos que se achegan son certos.
d) Que a entidade participante acepta a totalidade das condicións establecidas nesta convocatoria e no prego técnico.
Duodécima.
Documentación complementaria
1. As entidades solicitantes deberán achegar coa solicitude (anexo II), a seguinte documentación:
a) Unha relación de todos os documentos que se presentan.
b) Documentación xustificativa da solvencia económica e financeira de acordo cos medios establecidos na base décima desta convocatoria.
c) Documentación xustificativa da solvencia técnica ou profesional de acordo cos medios establecidos na base décima desta convocatoria.
d) Documentación acreditativa da experiencia mínima na atención ao colectivo destinatario do obxecto do concerto exixida na base oitava da convocatoria. No caso de que esta experiencia se derive de instrumentos xurídicos asinados coa Xunta de Galicia, acreditarase de oficio. Neste caso a entidade presentará unha relación dos servizos prestados á Xunta de Galicia.
e) Declaración responsable sobre a exención do imposto sobre o valor engadido, de ser o caso.
f) A documentación que acredite os criterios de selección e preferencia recollidos na base décimo sétima desta concertación.
2. A documentación complementaria deberase presentar electronicamente.
Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos considerarase como data de presentación aquela en que fose realizada a emenda.
As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.
3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.
4. No caso de que algún dos documentos que se van presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pódese consultar na sede electrónica da Xunta de Galicia.
Décimo terceira.
Trámites administrativos posteriores á presentación da solicitude
Todos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.
Décimo cuarta.
Comprobación de datos
1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) NIF da entidade solicitante.
b) DNI/NIE da persoa representante.
c) Inscrición da entidade solicitante no RUEPSS.
d) Certificado de que a entidade solicitante está ao día no cumprimento das obrigas tributarias coa Axencia Estatal da Administración Tributaria e fronte á Seguridade Social e de non ter pendente de pagamento ningunha outra débeda, por calquera concepto, coa Administración da Comunidade Autónoma de Galicia.
2. No caso de que a entidade interesada se opoña á consulta deberán indicalo no recadro correspondente habilitado no formulario correspondente (anexo II) e achegar os documentos.
Cando así o exixa a normativa aplicable, solicitarase o consentimento expreso da persoa interesada para realizar a consulta.
3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.
Décimo quinta.
Instrución do procedemento
1. O órgano competente para a tramitación do procedemento é a Subdirección Xeral de Recursos e Equipamentos de Apoio á Discapacidade, da Dirección Xeral de Persoas con Discapacidade.
Presentada a solicitude, a unidade administrativa instrutora realizará, de oficio, cantas actuacións considere necesarias para determinar, coñecer e comprobar os datos en virtude dos cales se deba pronunciar a resolución, conforme o establecido nesta convocatoria.
2. De conformidade co establecido no artigo 68 da Lei 39/2015, do 1 de outubro, se a solicitude non reúne algún dos requisitos exixidos nestas bases reguladoras, o órgano instrutor requirirá as entidades solicitantes para que, nun prazo de 10 días hábiles desde o día seguinte ao da notificación do dito requirimento, emenden a falta ou acheguen os documentos preceptivos. Neste requirimento farase indicación expresa de que, se así non o fixeren, se considerarán por desistidas da súa petición, logo de resolución, que se deberá ditar nos termos previstos no artigo 21 da mesma lei.
3. O órgano instrutor, por solicitude da Comisión de Valoración e de xeito motivado, poderá requirir das persoas solicitantes a información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.
Décimo sexta.
Comisión de Valoración
1. Constituirase como órgano colexiado unha Comisión de Valoración de conformidade co artigo 15 do Decreto 229/2020, do 17 de decembro.
2. A Comisión de Avaliación será a encargada de verificar o cumprimento das condicións impostas ás entidades para concertar e de valorar as solicitudes de conformidade cos criterios de selección e preferencia establecidos na base décimo sétima desta convocatoria.
3. A Comisión rexerase polo establecido na Lei 40/2015, do 1 de outubro, de réxime xurídico do sector público, e na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, no relativo aos órganos colexiados, e estará integrada polos seguintes membros:
a) A persoa titular da Subdirección Xeral de Recursos e Equipamentos de Apoio á Discapacidade que actuará como presidente/a. Se, por calquera causa, a persoa titular da presidencia non puidese asistir cando a Comisión de Valoración se reúna para o exame das solicitudes, será substituída pola/o funcionaria/o designado para estes efectos pola persoa titular da Dirección Xeral de Persoas con Discapacidade.
b) A persoa titular do Servizo de Contratación e Xestión Económica.
c) A persoa titular do Servizo de Recursos e Equipamentos para a Discapacidade.
d) Un/unha funcionario/a designado pola persoa titular da presidencia, que actuará como secretario/a.
Se, por calquera causa, as persoas titulares dos servizos competentes ou o/a secretario/a que compoñen a Comisión de Valoración non pode asistir cando esta se reúna para o exame das solicitudes, será substituída polo/a funcionario/a designado/a para estes efectos pola persoa que exerza a presidencia.
4. A Comisión de Valoración determinará aquelas entidades que cumpran os requisitos para concertar e elaborará un informe de acordo cos criterios de selección e preferencia establecidos na base décimo sétima desta convocatoria.
No informe da Comisión de Valoración relacionaranse de maneira individualizada as solicitudes para a xestión integral dos centros obxecto de concerto, coa especificación da puntuación que lle corresponde.
Décimo sétima.
Criterios de selección e preferencia
1. Para a formalización deste concerto, de acordo co artigo 33 quinquies.5 da Lei 13/2008, do 3 de decembro, de servizos sociais de Galicia, darase prioridade ás entidades sen ánimo de lucro, cando existan análogas condicións de efectividade, calidade e rendibilidade social, sempre que, en todo caso, se garanta a libre concorrencia e se respecten os principios de igualdade de trato, de non discriminación e de transparencia.
Entenderase que existen análogas condicións de efectividade, calidade e rendibilidade social cando as entidades acrediten:
• Unha experiencia mínima de tres anos na xestión de centros de servizos sociais de atención á persoas con discapacidade.
Esta experiencia acreditarase, cando o destinatario sexa unha entidade do sector público, mediante certificación de boa execución expedida ou visada polo órgano competente, e cando o destinatario sexa un suxeito privado, mediante unha certificación de boa execución ou, a falta de certificación, mediante unha declaración responsable da entidade declarando ter realizado o traballo ou servizo a satisfacción daquel, xunto cos documentos que consten no seu poder, que acrediten a realización da prestación.
• A implantación e cumprimento de medidas de control de calidade na prestación de servizos sociais.
Deberá acreditarse mediante a achega do certificado de control de calidade ISO9001, EFQM ou equivalentes, expedidos por organismos independente, vinculados á xestión dos dispositivos asistenciais.
• A adopción de medidas tendentes a alcanzar na entidade a igualdade de trato e de oportunidades entre mulleres e homes e a eliminación da discriminación por razón de sexo.
Acreditarase mediante o plan de igualdade aprobado e en aplicación, segundo as previsións da Lei orgánica 3/2007, do 22 de marzo, para a igualdade efectiva de mulleres e homes.
Cando non se dean análogas condicións de efectividade, calidade e rendibilidade social, ou en ausencia de entidades sen ánimo de lucro, a Administración poderá concertar co resto de entidades prestadoras de servizos sociais.
2. Neste procedemento de asignación de concerto establécense os seguintes criterios para a selección da entidade concertada, coa finalidade de acadar unha valoración que sirva para establecer unha orde de prelación para concertar (ata 45 puntos):
a) A experiencia da entidade na xestión de centros de servizos residenciais de atención a persoas con discapacidade.
• 1 punto por ano completo acreditado, ata un máximo de 30 puntos.
b) A aplicación de políticas empresariais en materia de conciliación da vida persoal, familiar e laboral e corresponsabilidade na execución do concerto.
De acordo co establecido no artigo 57 da Lei 5/2021, do 2 de febreiro, de impulso demográfico de Galicia, valorarase do seguinte xeito a existencia na empresa de políticas en materia de conciliación da vida persoal, familiar laboral e corresponsabilidade que se apliquen na execución do concerto:
• Estar en posesión da Marca galega de excelencia en igualdade (ou equivalente) ou do Certificado de empresa familiarmente responsable (ou calquera outro certificado ou acreditación adecuado para estes efectos) ou ben incluír unha medida de conciliación: 5 puntos.
• Estar en posesión da Marca galega de excelencia en igualdade (ou equivalente) e do Certificado de empresa familiarmente responsable (ou calquera outro certificado ou acreditación adecuado para estes efectos) ou ben incluír dúas ou máis medidas de conciliación: 10 puntos.
c) A experiencia na dirección e/ou xestión de servizos residencias de atención a persoas con discapacidade da persoa designada pola entidade para a dirección e supervisión da execución do concerto social.
• 0,25 puntos por ano completo acreditado que exceda tres anos, ata un máximo de 5 puntos.
3. No caso de igualdade entre dúas ou máis proposicións, desde o punto de vista dos criterios que serven de base para a adxudicación, terá preferencia a entidade que teña no seu cadro de persoal un número de traballadores con discapacidade superior ao 2 por 100. No caso de que varias entidades se encontren nesta circunstancia, terá preferencia na adxudicación do concerto a entidade que dispoña do maior porcentaxe de traballadores fixos con discapacidade no seu cadro de persoal. Se a seleccionada do concerto resultase da aplicación deste criterio de desempate deberá, segundo o que tivese acreditado nesta convocatoria, manter a vixencia da porcentaxe de contratos de traballadores con discapacidade durante o tempo que dure a execución do concerto. O incumprimento de tal condición será causa de resolución daquel.
Décimo oitava.
Resolución
1. A resolución correspóndelle, por delegación da persoa titular da Consellería de Política Social e Igualdade, á persoa titular da Dirección Xeral de Persoas con Discapacidade.
2. O prazo máximo para resolver e notificar será de 3 meses contados desde a publicación da convocatoria no
Diario Oficial de Galicia
.
Este prazo poderá ser ampliado, de acordo coa normativa sobre o procedemento administrativo, por un prazo máximo doutros tres meses.
Transcorrido o dito prazo sen se ditar resolución expresa, as solicitudes consideraranse desestimadas.
3. A resolución de concesión recollerá os seguintes datos:
a) NIF e razón social da entidade que concerta.
b) Número de rexistro da entidade e do centro no RUEPSS.
c) Concello e provincia onde está situado o centro.
d) Servizo e número de prazas que se concertan.
e) Período de concerto.
f) Importe do concerto.
Décimo novena.
Publicidade do concerto
Publicarase no
Diario Oficial de Galicia
de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a resolución de concertación, que terá os efectos da notificación.
Sen prexuízo do indicado no parágrafo anterior, de forma complementaria poderáselles efectuar a notificación da resolución ás entidades solicitantes por medios electrónicos, nos termos previstos na normativa reguladora do procedemento administrativo común.
Vixésima.
Notificación por medios electrónicos
1. As notificacións de resolucións e actos administrativos efectuaranse de forma complementaria só por medios electrónicos, nos termos previstos na normativa reguladora do procedemento administrativo común.
2. De conformidade co artigo 45.2 da Lei 4/2019, do 17 de xullo, da administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación de Galicia-Notifica.gal
Este sistema remitiralles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.
3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e do sector público autonómico. En todo caso, a Administración xeral poderá, de oficio, crear o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.
4. As notificacións entenderanse efectuadas no momento en que se produza o acceso ao seu contido e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.
5. Se o envío da notificación electrónica non for posible por problemas técnicos, efectuarase a notificación polos medios previstos na normativa reguladora do procedemento administrativo común.
Vixésimo primeira.
Formalización do acordo de concerto social
1. O concerto social resultado desta concertación formalizarase mediante documento administrativo dentro dos 30 días seguintes ao da publicación da resolución de concertación.
2. O documento de formalización será subscrito, en representación da Administración, pola persoa titular da Dirección Xeral de Persoas con Discapacidade, por delegación da persoa titular da Consellería de Política Social e Igualdade.
3. O concerto social perfeccionarase coa súa formalización e non se poderá iniciar a súa execución sen se ter efectuado esta previamente.
4. O documento de formalización do concerto social conterá as mencións sinaladas no artigo 19.5 do Decreto 229/2020, do 17 de decembro.
Vixésima segunda.
Seguimento e avaliación do concerto social
A Dirección Xeral de Persoas con Discapacidade é a responsable do seguimento e avaliación dos acordos de acción concertada subscritos, sen prexuízo das funcións inspectoras que realice o órgano competente en materia de autorización e inspección de servizos sociais da Xunta de Galicia.
Realizarase unha avaliación cada dous anos e unha ao final do concerto social, incluídas as prórrogas subscritas.
Vixésima terceira.
Organización, funcionamento e actividades que han de conformar a prestación
1. O centro disporá dunhas normas de funcionamento que deberán estar visadas polo órgano competente en materia de autorización e inspección de servizos sociais da Xunta de Galicia, que lles entregará no momento do seu ingreso ás persoas designadas para ocuparen as prazas públicas do servizo concertado.
2. Sen prexuízo das referidas normas de funcionamento, o centro deberase axustar ao establecido no prego técnico desta convocatoria.
Vixésima cuarta.
Cobertura de prazas e acceso aos servizos polas persoas usuarias
1. A asignación do recurso farase de conformidade co indicado no Decreto 142/2023, do 21 de setembro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do Programa individual de atención e a organización e funcionamento dos órganos técnicos competentes, ou co establecido na Orde do 16 de abril de 2014 pola que se regulan as condicións dos ingresos e traslados en servizos prestados en centros propios ou concertados, no ámbito da atención á dependencia e da promoción da autonomía persoal, ou normativa que a substitúa.
2. Na data do ingreso da persoa usuaria no centro, a persoa encargada da entidade e a persoa usuaria ou, de ser o caso, a que exerza as medidas de apoio, asinarán un contrato de prestación de servizos, que deberá cumprir cos requisitos exixidos pola normativa aplicable. Este contrato regula todos os aspectos fundamentais da relación desde o seu ingreso ata a súa baixa no centro. No contrato deberán constar necesariamente a obriga da persoa usuaria de aboarlle á entidade concertada o importe que lle corresponda e a forma e os prazos en que se deben efectuar os correspondentes pagamentos.
3. Malia o disposto no punto 1, as persoas que xa sexan usuarias dunha praza pública no centro obxecto desta convocatoria manterán o seu dereito para continuaren na mesma praza e non se poderán ver afectadas como consecuencia da resolución desta convocatoria.
Vixésima quinta.
Obrigas da entidade concertada
1. A formalización dun concerto social obrigará a entidade concertada ao cumprimento das obrigas establecidas no artigo 20 da Decreto 229/2020, do 17 de novembro.
2. A entidade concertada achegará a súa propia dirección e xestión na execución, e será responsable da organización do servizo, da calidade técnica dos traballos que desenvolve e das prestacións e servizos realizados, así como das consecuencias que se deduzan para a Administración ou para terceiros das omisións, erros, métodos inadecuados ou conclusións incorrectas na execución da prestación obxecto de concerto.
3. A entidade concertada está obrigada a subrogarse como empregadora nas relacións laborais xurdidas en virtude da actual prestación dos servizos comprendidos no obxecto do concerto. Inclúese como anexo III desta convocatoria a información facilitada pola actual contratista en relación coas condicións laborais das persoas traballadoras afectadas pola subrogación. No caso de que, unha vez producida a subrogación, os custos laborais sexan superiores aos que se desprenderán da información facilitada polo antigo contratista, a entidade concertada terá acción directa contra a antiga contratista.
Por requirimento da Administración concertante, cunha antelación de 2 meses á finalización do prazo de execución deste concerto, a entidade concertada estará obrigada a proporcionar as listaxes do persoal obxecto de subrogación, en que se indiquen o convenio colectivo de aplicación e os detalles de categoría, tipo de contrato, xornada, data de antigüidade, vencemento do contrato, salario bruto anual de cada traballador, así como todos os pactos en vigor aplicables aos traballadores afectados pola subrogación.
4. A entidade concertada está obrigada a manter en perfectas condicións os locais, as instalacións, os mobles, o enxoval e os aparellos, e serán pola súa conta as reparacións que se efectúen. Serán por conta da Administración concertante as obras ou reparacións que afecten a estrutura resistente do edificio cando, ao xuízo dos servizos técnicos da Consellería, resulten necesarias. A entidade concertada non poderá allear os bens afectados ao concerto nin destinalos a outros fins que non sexan os do servizo público concertado, coa excepción, neste último caso, de que conten coa expresa autorización escrita da Administración.
5. A entidade concertada obrígase a usar e manter en perfectas condicións de uso as instalacións do vaso terapéutico durante toda a duración do concerto social, co obxectivo de rehabilitar, mellorar e manter a funcionalidade das persoas usuarias utilizando as propiedades mecánicas da auga combinadas con técnicas específicas de tratamento, conseguir efectos terapéuticos como a relaxación e melloría da mobilidade e o equilibrio e aumentar a capacidade respiratoria.
6. A entidade concertada está obrigada a solicitar a autorización correspondente á Administración concertante no caso de pretender establecer referencias publicitarias ou identificativas da entidade concertada no exterior do centro.
7. No caso de resolución do concerto ou extinción polo seu incumprimento, a entidade concertada estará obrigada a seguir prestando o servizo en idénticas condicións, durante o tempo indispensable para que a Administración poida asegurar a continuidade na prestación do servizo. Así mesmo, naqueles casos en que sexa posible que a Administración opte por unha xestión directa do servizo, asumirá igualmente a obriga de prestar o servizo ata a súa plena asunción pola Comunidade Autónoma. Nestes casos de extensión do servizo, a entidade concertada terá dereito a ser compensada de acordo cos prezos establecidos no propio contrato.
8. A entidade concertada deberá designar unha persoa responsable do servizo, que coordinará e supervisará a súa prestación. O dito responsable recibirá e executará as indicacións que o órgano competente da Consellería de Política Social e Igualdade considere oportuno impartir en relación coa prestación do servizo e deberá ter atribucións suficientes para adoptar, se é o caso, e no momento en que se requira, as decisións necesarias para asegurar un bo funcionamento deste.
9. A entidade está obrigada a manter vixente o seguro de responsabilidade civil, exixido en virtude da base oitava desta convocatoria, durante toda a duración do acordo de concerto social.
10. A entidade seleccionada deberá asegurar o inmobilizado material e o equipamento contra os riscos de incendio e roubo. O seguro debe cubrir así mesmo os danos que poida sufrir calquera persoa en si mesma ou nos seus bens, e que deriven do funcionamento do centro, así como aqueles danos que poidan causar ás persoas e aos bens de terceiros os profesionais, ao persoal do centro, aos residentes ou a calquera terceiro que se atope no centro.
Vixésima sexta.
Obrigas da Administración concertante
1. A formalización do concerto social obrigará a Administración concertante ao cumprimento das obrigas establecidas no artigo 22 da Decreto 229/2020, do 17 de novembro.
2. Para a xestión do servizo, a Administración, durante o prazo de duración do concerto, achegará o edificio, equipamentos e instalacións correspondentes aos centros enumerados na base segunda da convocatoria.
O equipamento detallado do centro que figura no anexo IV desta convocatoria ten carácter estimativo e quedará condicionado á súa efectiva entrega e recepción pola entidade.
Vixésima sétima.
Publicidade
1. A entidade concertada ten que facer constar na documentación, en todas as comunicacións externas (informes, documentos, trípticos de difusión, webs, insercións en prensa) e na publicidade que realiza a condición de centro público titularidade da Xunta de Galicia, segundo as indicacións do
Manual de identidade corporativa
que se facilitará desde a Administración, sempre co visto e prace da Consellería de Política Social e Igualdade.
2. Toda a publicidade, a documentación escrita, os anuncios ou a sinalización exterior, como tamén calquera tipo de información en apoio electrónico, informático ou telemático que derive desta actividade, ten que utilizar unha linguaxe inclusiva de mulleres e homes.
3. Non se permitirán as referencias publicitarias ou identificativas da entidade concertada no exterior dos centros. En todo caso, a colocación ou utilización no centro de elementos identificativos-interiores ou exteriores da entidade adxudicataria quedará supeditada á autorización previa do órgano concertante.
Vixésima oitava.
Réxime de compatibilidade
1. De acordo co exposto no artigo 38 do Decreto 229/2020, do 17 de decembro, o réxime de concertos sociais será incompatible coas subvencións para o financiamento dos servizos ou prestacións obxecto destes.
2. Sen prexuízo do sinalado no punto anterior, este réxime é compatible con programas específicos que non financien gastos estruturais imputables a este concerto.
Vixésima novena.
Subcontratación e cesión de servizos concertados
1. Só se poderán subcontratar aquelas prestacións accesorias ou complementarias do obxecto principal do concerto social ata unha porcentaxe máxima do 60 % do prezo do concerto. Para estes efectos, nos servizos de atención diúrna poderase admitir a subcontratación total do servizo de transporte.
Poderanse subcontratar, entre outras, as seguintes prestacións:
a) Servizo de manutención, transporte, limpeza ou outras de análoga consideración.
b) Aquelas actividades que correspondan á prestación de servizos profesionais (como é o caso, entre outros, do servizo médico, de enfermaría ou de fisioterapia), que non requiran exclusividade ou que teñan natureza de servizos xerais, que sexan necesarios para cubrir as necesidades de atención integral ou execución do servizo.
Os subcontratistas quedarán obrigados só ante a entidade concertada, que asumirá a total responsabilidade da execución e da prestación do servizo fronte á Administración.
Para os efectos do previsto no punto anterior, a entidade concertada será responsable de que na execución da actividade accesoria ou complementaria subcontratada con terceiros se respecten os límites que se establezan na normativa de concertos sociais en canto á natureza e contía máxima.
2. Queda prohibida a cesión, total ou parcial, dos servizos obxecto do concerto social, excepto cando a entidade concertada sexa declarada en concurso de acredores e non quede garantida a continuidade da atención das persoas usuarias, con autorización expresa e previa da Administración, que adoptará as medidas precisas para garantir a continuidade e calidade do servizo.
3. O cambio de titularidade do servizo concertado, xa sexa por sucesión da entidade concertada ou pola cesión do concerto formalizado, terá a consideración de modificación do concerto social.
Poderase producir a sucesión da entidade concertada cando esta se fusione ou transforme noutra. Neste caso o concerto continuará vixente coa entidade que a suceda, sempre que esta continúe reunindo os requisitos exixidos para formalizar o concerto social.
A entidade sucesora subrogarase nos dereitos e obrigas derivados do concerto social que estivesen vixentes no momento da sucesión.
Se non fose posible concertar coa entidade sucesora por non cumprir esta cos requisitos exixidos no concerto social, considerarase para todos os efectos un suposto de resolución do concerto por culpa da entidade concertada.
Para os efectos anteriores, a entidade concertada deberá comunicar á Consellería de Política Social e Igualdade a circunstancia que a producise.
Trixésima.
Penalizacións por incumprimento
1. En caso de cumprimento defectuoso da execución dos servizos concertados ou, de ser o caso, incumprimento dos medios persoais e materiais exixidos nas presentes bases, a Administración poderá impoñer á entidade as penalidades indicadas no punto seguinte.
Considerarase execución defectuosa os seguintes supostos:
a) O incumprimento da obriga de manter, durante toda a vixencia do concerto, as condicións técnicas de capacidade que foron exixidas nas presentes bases.
b) A utilización de medios persoais ou materiais inferiores aos establecidos nestas bases.
c) As deficiencias na prestación do servizo, na satisfacción de necesidades e no control e protección das persoas usuarias que afecten a súa integridade física ou emocional cando sexan imputables á entidade.
d) A inobservancia reiterada das instrucións dadas pola Administración concertante, relativas á correcta prestación do servizo ou pola ocultación de feitos relevantes que afecten as persoas usuarias ou a prestación do servizo.
e) O mal trato dispensado polo persoal da entidade adscrita á execución do concerto ás persoas beneficiarias do servizo, entendéndose por tal os abusos e a desatención das devanditas persoas, e inclúe todos os tipos de malos tratos físicos ou psicolóxicos, desatención, neglixencia ou doutro tipo que causen ou poidan causar un dano á saúde, desenvolvemento ou dignidade da persoa usuaria, ou poñer en perigo a súa supervivencia, no contexto dunha relación de responsabilidade, confianza ou poder.
f) A negativa para admitir no servizo calquera persoa usuaria proposta segundo o previsto nas presentes bases.
2. A base económica das penalizacións calcularase sobre o total de prazas concertadas no centro no momento en que se producise o feito que dea lugar ás penalidades, valoradas ao orzamento do concerto en cómputo anual, segundo a seguinte fórmula:
BP= Prazas concertadas × (prezo unitario praza/mes) × 12.
3. Poderase impoñer unha penalidade de ata o 1,5 % da base económica no caso de incumprimento das condicións técnicas de prestación do servizo, sempre que dean lugar a unha situación de risco para a saúde e a integridade da persoa usuaria.
4. Poderase impoñer unha penalidade de ata o 0,5 % da base económica nos seguintes casos:
a) Por incumprimento das condicións técnicas de prestación do servizo, sempre que non dean lugar a unha situación de risco para a saúde e a integridade da persoa usuaria.
b) Pola disposición de medios persoais inferiores ao establecido na normativa vixente en cada momento.
c) Polo incumprimento de calquera outra obriga establecida no Decreto 229/2020, do 17 de novembro e nesta convocatoria.
5. En todo caso, cando a contía das penalidades impostas por estas causas alcance o 10 % do importe do concerto, poderá procederse á resolución do acordo.
6. Nos casos en que, debido ao cumprimento defectuoso da entidade concertada ou ao incumprimento das condicións esenciais do concerto social, a Administración concertante teña que intervir en defensa dos dereitos das persoas usuarias, poderá exixirlle á entidade os danos e perdas sufridos.
7. Os actos ou resolucións que finalicen os procedementos administrativos no relativo á imposición de penalizacións ou determinación dos danos e perdas producidos serán inmediatamente executivos e faranse efectivos mediante deducións nos pagamentos que se deben facer á entidade.
8. Para a imposición á entidade concertada deste tipo de penalidades, instruirase un procedemento en que necesariamente terá lugar o trámite de audiencia.
Trixésimo primeira.
Modificación do acordo de concertación
Unha vez formalizado o acordo de concertación, poderá ser modificado nos supostos, cos requisitos e seguindo o procedemento establecido no artigo 27 do Decreto 229/2020, do 17 de decembro.
Trixésimo segunda.
Modificación do número de prazas ou de servizos concertados
1. A Administración concertante, de acordo coas dispoñibilidades orzamentarias, poderá modificar o número de prazas do centro durante a vixencia do concerto. Esta modificación deberá estar xustificada na demanda dos servizos polas persoas que teñan ou poidan ter dereito a estes e cun límite máximo do 50 % do número total de prazas concertadas no acordo.
2. Poderase minorar o número de prazas do centro no caso de que non exista suficiente demanda para a súa cobertura. Nos casos en que esta insuficiencia de demanda sexa prolongada, durante tres meses consecutivos ou de seis meses nun período de doce, a Administración concertante poderá impor, unilateralmente, a minoración do número de prazas afectadas.
Trixésimo terceira.
Modificación das condicións técnicas
1. As condicións recollidas nesta convocatoria poderán ser modificadas como consecuencia de cambios normativos que as afecten ou da súa revisión por parte da Administración.
2. No expediente de modificación deberá constar unha memoria económica en que se avalíe o impacto no cambio das condicións técnicas nos prezos unitarios ou módulos económicos. De ter incidencia nestes últimos, deberase proceder ao seu reaxuste.
3. Se é a Administración a que decide revisar as condicións técnicas do concerto social, os cambios deberán estar motivados na mellor ou máis adecuada prestación dos servizos mediante informe dos técnicos do órgano competente.
Deberáselle dar audiencia á entidade concertada para que poida formular propostas e alegacións á revisión proposta.
Trixésimo cuarta.
Causas de extinción
1. Os acordos de acción concertada derivados desta convocatoria extinguiranse polas causas establecidas no capítulo VI do Decreto 229/2020, do 17 de decembro.
2. Extinguido o acordo, a Consellería de Política Social e Igualdade garantiralles ás persoas usuarias a continuidade do servizo, e a entidade concertada deberao seguir prestando ata a formalización do novo concerto social ou a reubicación daquelas.
Trixésimo quinta.
Constitución de garantías
Para a formalización dos concertos sociais non se exixe constitución de garantía nin provisional nin definitiva ao tratase da prestación de servizos sociais, ao abeiro do artigo 107 da Lei 9/2017, do 8 de novembro, de contratos do sector público.
Trixésimo sexta.
Delegación de competencias
Delégase na Dirección Xeral de Persoas con Discapacidade a resolución do procedemento de concerto social a que se refire esta convocatoria, así como, se é o caso, a renovación dos concertos derivados dela. Así mesmo é facultada, no ámbito das súas competencias, para ditar cantas instrucións sexan necesarias, tanto para a execución e aplicación desta resolución como para a adecuada xestión dos concertos no seu ámbito funcional.
Trixésimo sétima.
Confidencialidade e tratamento de datos
A entidade concertada estará obrigada ao cumprimento das normas sobre confidencialidade de datos e declara que se responsabiliza de que o tratamento de datos de carácter persoal que se poida realizar no marco da prestación do servizo se fará de conformidade coas instrucións da Consellería de Política Social e Igualdade, e con absoluto respecto das normas de seguridade, de acordo co establecido no Regulamento 2016/679 (UE) xeral de protección de datos persoais (en diante, RXPD) e na Lei orgánica 3/2018, do 5 de decembro, de protección de datos persoais e garantía dos dereitos dixitais, e será, así mesmo, de aplicación ao respecto a disposición adicional vixésimo quinta da Lei 9/2017, do 8 de novembro, de contratos do sector público (LCSP) e demais normativa concordante na materia. En caso de incumprimento do estipulado, a entidade concertada e os técnicos destacados serán responsables das infraccións que del se deriven. Todo iso, segundo as seguintes estipulacións:
1. Tratamento de datos persoais da entidade concertada por parte da Consellería de Política Social e Igualdade:
Os datos persoais que a entidade concertada facilite para a formalización e o adecuado desenvolvemento do concerto social serán tratados, na súa condición de responsable, pola Consellería de Política Social e Igualdade. A lexitimación para o tratamento dos datos é o cumprimento dunha misión realizada en interese público ou no exercicio de poderes públicos conferidos ao responsable do tratamento con base na Lei 13/2008, do 3 de decembro, de servizos sociais de Galicia, e conforme o Decreto 229/2020, do 17 de decembro.
Os datos persoais proporcionados pola entidade concertada serán tratados coa finalidade de levar a cabo a tramitación xeral do concerto social e o desenvolvemento das prestacións derivadas del, polo que se conservarán mentres sexan necesarios para as devanditas finalidades e, en todo caso, durante os prazos establecidos pola lexislación vixente.
Así mesmo, determinados datos poderán ser publicados, nos termos previstos na lexislación vixente, a través dos distintos medios de comunicación institucionais dos que dispón a Xunta de Galicia como diarios oficiais, páxinas web ou taboleiros de anuncios, a fin de dar a publicidade legalmente exixida ao procedemento de asignación do concerto social.
No caso de que a entidade concertada facilitase datos persoais de terceiros, incluídos os relativos ao persoal ao seu servizo, previamente á súa inclusión deberán informar as persoas interesadas dos aspectos establecidos nos parágrafos anteriores.
2. Deber de confidencialidade da entidade concertada.
A entidade concertada deberá respectar o segredo profesional e, en consecuencia, manter absoluta confidencialidade e reserva sobre a totalidade dos documentos e informacións que lle fosen confiados ou que sexan elaborados con ocasión da execución do concerto social. Así mesmo, queda expresamente obrigado:
• A utilizar a devandita información exclusivamente no ámbito do acordo de acción concertada e para as finalidades previstas nela;
• A non comunicala, nin total nin parcialmente, a ningún terceiro sen autorización expresa do emisor, salvo nos casos expresamente previstos na lei, exixindo idéntico compromiso ao persoal que empregue ou que con el colabore na execución do concerto social;
• A facilitar o acceso a información unicamente ao persoal que a necesite para o desenvolvemento da devandita relación, a quen se comunicará a obriga de tratar a información a que se lle dá acceso con carácter estritamente confidencial;
• A aplicar medidas de cautela e protección e destruír en calquera momento a documentación escrita recibida, se así o solicita a parte que a forneceu.
Considerarase información confidencial aquela a que a entidade concertada acceda en virtude do presente acordo, especialmente a de tipo técnico ou tecnolóxico, de produción, de mercadotecnia, administrativa, ou económico-financeira, sempre que non teña carácter público ou notorio.
Esta obriga manterase durante un prazo mínimo de dez anos desde o coñecemento desa información.
3. Condición de encargado do tratamento da entidade concertada.
A entidade concertada, respecto ao tratamento de datos persoais que puidese levar a cabo en virtude da prestación de servizos obxecto da acción concertada, terá a consideración de encargada do tratamento para os efectos do disposto no artigo 28 e concordantes do RXPD polo que deberá dar cumprimento ás obrigas incluídas a continuación, e exixir idéntico compromiso ao persoal ao seu servizo:
3.1. Utilizar os datos persoais obxecto de tratamento, ou os que recolla para a súa inclusión, só para a finalidade obxecto deste concerto social. En ningún caso poderá utilizar os datos para fins propios.
3.2. Tratar os datos de acordo coas instrucións da Consellería de Política Social e Igualdade responsable do tratamento. Se a entidade concertada, encargada do tratamento, considera que algunha das instrucións infrinxe o RXPD ou calquera outra disposición vixente en materia de protección de datos, informará inmediatamente a dita consellería.
3.3. Levar por escrito, cando proceda segundo o artigo 30 do RXPD, un rexistro das actividades de tratamento efectuadas por conta do responsable, que inclúa o contido previsto no referido artigo.
3.4. Non comunicar os datos a terceiras persoas, salvo que conte coa autorización expresa da Consellería de Política Social e Igualdade nos supostos legalmente admisibles. O encargado pode comunicar os datos a outros encargados do tratamento do mesmo responsable, de acordo coas instrucións deste último.
No caso de subcontratación, autorízase o acceso aos datos persoais por parte do subcontratista, cando sexa necesario, dando cumprimento en todo caso, aos requisitos previstos no artigo 215 da LCSP. Neste caso, as entidades subcontratistas terán tamén a condición de encargadas do tratamento e deberán cumprir, igualmente, as obrigacións establecidas neste acordo de concertación para esta figura e as instrucións que dite a Consellería de Política Social e Igualdade como responsable. Á entidade concertada ou encargado inicial correspóndelle regular a nova relación, de forma que o novo encargado quede suxeito ás mesmas condicións (instrucións, obrigas, medidas de seguridade…) ao mesmo réxime de responsabilidade e cos mesmos requisitos formais que o encargado inicial no referente ao adecuado tratamento dos datos persoais e a garantía dos dereitos das persoas afectadas. No caso de incumprimento por parte do subencargado, o encargado inicial seguirá sendo plenamente responsable ante a Consellería de Política Social e Igualdade no referente ao cumprimento das obrigas.
3.5. Manter o deber de segredo respecto dos datos persoais a que tivese acceso en virtude do presente acordo, mesmo despois de que finalice o seu obxecto.
3.6. Garantir que as persoas autorizadas para tratar datos persoais se comprometan, de forma expresa e por escrito, a respectar a confidencialidade e a cumprir as medidas de seguridade correspondentes, das cales serán informadas convenientemente. O encargado manterá á disposición da Consellería de Política Social e Igualdade a documentación acreditativa do cumprimento desta obriga.
3.7. Garantir a formación necesaria en materia de protección de datos persoais das persoas autorizadas para tratar este tipo de información.
3.8. Asistir a Consellería de Política Social e Igualdade na resposta ao exercicio dos dereitos recoñecidos pola lexislación vixente en materia de protección de datos persoais, a través de medidas técnicas e organizativas apropiadas, para que esta poida cumprir coa súa obriga de responder as devanditas solicitudes das persoas interesadas nos prazos previstos pola normativa vixente. Para iso, o encargado facilitará á Consellería de Política Social e Igualdade, por requirimento desta, o máis axiña posible, canta información sexa necesaria ou relevante para estes efectos. No caso de que os afectados solicitasen o exercicio dos seus dereitos ante o encargado do tratamento, este informaraos, a través de calquera medio fidedigno, de que poderán acceder ao procedemento previsto para iso en https://www.xunta.gal/informacion-xeral-proteccion-datos
3.9. No caso de que o obxecto do concerto social prevexa a recollida de datos directamente pola entidade concertada, esta facilitará a información relativa aos tratamentos de datos que se van realizar no momento de solicitar os datos. A redacción e o formato en que se facilitará a información débese acordar coa Consellería de Política Social e Igualdade e dará cumprimento, en todo caso, ás exixencias previstas no RXPD.
3.10. Notificar á Consellería de Política Social e Igualdade, de forma inmediata e implementando as medidas de seguridade necesarias, as violacións da seguridade dos datos persoais ao seu cargo das cales teña coñecemento, xunto con toda a información relevante para a documentación, e comunicación da incidencia, de ser o caso, á Axencia Española de Protección de Datos, conforme o previsto no artigo 33 do RXPD.
3.11. Dar apoio á citada consellería na realización das avaliacións de impacto relativas á protección de datos e na realización das consultas previas á autoridade de control, cando cumpra.
3.12. Implantar as previsións recollidas no Real decreto 3/2010, do 8 de xaneiro, polo que se regula o Esquema nacional de seguridade no ámbito da Administración electrónica (ENS). En todo caso, implantará as medidas de seguridade necesarias para:
• Garantir a confidencialidade, integridade, dispoñibilidade e resiliencia permanentes dos sistemas e servizos de tratamento.
• Restaurar a dispoñibilidade e o acceso aos datos persoais de forma rápida, en caso de incidente físico ou técnico.
• Verificar, avaliar e valorar, de forma regular, a eficacia das medidas técnicas e organizativas implantadas para garantir a seguridade do tratamento.
• Pseudonimizar e cifrar os datos persoais, se for necesario.
3.13. Poñer á disposición da Consellería de Política Social e Igualdade toda a información necesaria para demostrar o cumprimento das súas obrigas, en particular, certificados de cumprimento da normativa expedidos por entidades acreditadas ou, en caso de non existir, facilitando a realización das auditorías ou as inspeccións que realicen a Consellería de Política Social e Igualdade ou outro auditor autorizado.
3.14. Designar un delegado de protección de datos, se corresponde segundo o previsto no artigo 37 do RXPD, e comunicar a súa identidade e datos de contacto á consellería.
3.15. Devolver a Consellería de Política Social e Igualdade, unha vez cumpridas as prestacións obxecto do presente acordo, os datos de carácter persoal e, de ser o caso, os soportes onde consten. A devolución suporá o borrado total dos datos existentes nos equipamentos informáticos utilizados polo encargado. Non obstante, este último poderá conservar unha copia dos datos estritamente necesarios, debidamente bloqueados, mentres poidan derivar responsabilidades da execución da prestación.
Trixésimo oitava.
Resolución de conflitos e recursos
Este concerto terá carácter administrativo e rexerase, nos seus efectos, polo establecido nas súas cláusulas; polo disposto no artigo 18 do Decreto 229/2020, do 17 de decembro; pola Lei 13/2008, do 3 de decembro, de servizos sociais de Galicia, así como pola Lei 8/2016, do 8 de xullo, pola que se modifica a Lei 13/2008, do 3 de decembro, de servizos sociais de Galicia. Na súa falta, para resolver as lagoas e dúbidas que puidesen presentarse, rexerase polo establecido na Lei 9/2017, do 8 de novembro, así como pola Lei 40/2015, do 1 de outubro.
As cuestións litixiosas xurdidas acerca da interpretación, modificación e resolución serán resoltas pola Consellería de Política Social e Igualdade e os seus acordos poñen fin á vía administrativa.
Contra esta resolución, que pon fin á vía administrativa, as persoas interesadas poderán interpoñer recurso contencioso-administrativo ante o Tribunal Superior de Xustiza de Galicia, no prazo de dous meses contados desde o día seguinte ao da súa publicación. Así mesmo, con carácter potestativo, poderán interpoñer recurso de reposición no prazo dun mes contado desde o día seguinte da súa publicación, ante o mesmo órgano que ditou a resolución. Todo iso de conformidade co establecido nos artigos 112, 114, 115, 123 e 124 da Lei 39/2015, do 1 de outubro, do procedemento administrativo común das administracións públicas, e os artigos 8, 14.2 e 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de que poidan exercer, de ser o caso, calquera outro que consideren procedente.
Santiago de Compostela, 21 de maio de 2024
1. Introdución.
Concíbense os servizos de atención diúrna e residencial obxecto deste concerto, como unha alternativa de atención dirixida a persoas dependentes con discapacidade intelectual e/ou outras discapacidades asociadas, cuxa situación demanda unha intervención desde o ámbito institucional.
O presente prego ten por obxecto describir as obrigas e condicións técnicas de prestación dos seguintes servizos que forman parte desta convocatoria, recollidos no Decreto 149/2013, do 5 de setembro, polo que se define a carteira de servizos sociais para a promoción da autonomía persoal e a atención ás persoas en situación de dependencia e se determina o sistema de participación das persoas usuarias no financiamento do seu custo:
2. Definición, réxime, obxectivos e prestacións dos servizos que se concertan.
2.1. Servizo de atención diúrna terapéutica.
2.1.1. Definición.
O servizo de atención diúrna terapéutica comprende o conxunto de actuacións, adaptadas ás necesidades da persoa usuaria, encamiñadas a ofrecer unha atención integral durante o período diúrno, co obxectivo de mellorar ou manter o nivel de autonomía persoal das persoas usuarias, así como apoiar as súas familias ou persoas coidadoras. Este servizo vai dirixido ás persoas que, permanecendo no seu ámbito familiar, necesitan dunha atención especializada para mellorar as súas capacidades e promover a súa autonomía persoal.
2.1.2. Réxime.
O servizo de atención diúrna terapéutica debe estar aberto de luns a venres cun horario de funcionamento de 8 horas; dentro deste horario inclúese o servizo de comedor. Ao longo do ano natural, este servizo prestarase, como mínimo, durante 220 días, excluíndose polo tanto os festivos, fins de semana e o mes correspondente ao período vacacional. Estas condicións poden flexibilizarse, logo de autorización da Administración, co fin de adaptalas ás condicións laborais do convenio colectivo de aplicación.
2.1.3. Obxectivos.
Na execución deste servizo pódense sinalar, entre outros, os seguintes obxectivos:
– Garantir ás persoas usuarias unha atención rehabilitadora e psicosocial incluíndo os servizos de manutención e de apoio persoal en todas aquelas actividades básicas e instrumentais da vida diaria.
– Facilitar ás persoas usuarias unha atención individual e especializada, segundo a idade e grao de autonomía de cada unha dela.
– Previr a progresión das situacións de deterioración física e psíquica.
– Contribuír á mellora continua da autonomía funcional e social, mediante a combinación das actividades rehabilitadoras e a convivencia en grupo como marco de referencia.
– Desenvolver a autoestima e favorecer un estado psicoafectivo axeitado.
– Permitir experiencias de vida acordes e apropiadas á idade, nivel de desenvolvemento e necesidades de aprendizaxe da persoa usuaria do servizo.
– Proporcionar información, asesoramento e apoio á familia.
2.1.4. Prestacións.
A entidade concertada obrígase a prestar ás persoas usuarias atendidas en virtude do concerto as prestacións básicas sinaladas no Decreto 149/2013, do 5 de setembro, ou normativa que sexa aplicable:
1.Área de información, valoración, seguimento e orientación.
a) Servizo de valoración, seguimento, avaliación e coordinación:
• Avaliación da necesidade e intensidade dos apoios.
• Plan de atención individual (PAI).
• Seguimento e avaliación do PAI.
b) Servizo de información, orientación e formación a familiares:
• Acollida e valoración de necesidades da familia.
• Avaliación da necesidade e intensidade dos apoios.
• Plan de apoio familiar.
• Seguimento e avaliación do plan de apoio familiar.
2. Área de formación básica e instrumental.
a) Asistencia ás actividades básicas e instrumentais da vida diaria:
• Actividades básicas da vida diaria: autonomía persoal, aseo, vestido, alimentación.
• Actividades instrumentais da vida diaria: xestión e mantemento da saúde, apoio na tramitación de recursos e demais xestións persoais.
3 Área de actividades e programas.
a) Actividades de lecer e tempo libre.
• Actividades de animación sociocultural, dirixidas a satisfacer as necesidades, demandas e intereses culturais e de lecer das persoas usuarias, así como a potenciar ao máximo as capacidades e aptitudes dos usuarios tanto a nivel cognitivo, comunicativo e social.
• Actividades sociais e de convivencia que fomenten a interacción social, comunicación e desenvolvemento na contorna.
4. Área de mantemento e/ou rehabilitación.
• Fisioterapia: servizo que comprende o conxunto de métodos, actuacións e técnicas que, mediante a aplicación de medios físicos, diagnostican, tratan e preveñen as enfermidades, promoven a saúde, recuperan, habilitan, rehabilitan e readaptan as persoas afectadas de disfuncións físicas ou as que se desexa manter nun nivel adecuado de saúde, co fin de mellorar a calidade de vida da persoa e recuperar a máxima funcionalidade e/ou mobilidade do individuo.
• Psicomotricidade: servizo que integra as interaccións cognitivas, emocionais, simbólicas e sensoriomotrices na capacidade de ser e de expresarse nun contexto psicosocial, desempeñando un papel fundamental no desenvolvemento harmónico da personalidade, e aumentando a capacidade de interacción do suxeito coa contorna.
• Atención psicolóxica: dirixida ao diagnóstico, tratamento e seguimento dos diversos trastornos ou dificultades de tipo cognitivo ou condutual; a avaliación das capacidades funcionais das persoas usuarias e a elaboración de programas que incidan no desenvolvemento das habilidades sociais, emocionais e cognitivas precisas para ter unha vida o máis plena posible; así como a elaboración de pautas que orienten e dean apoio aos profesionais de atención directa no seu traballo diario coas persoas usuarias.
5. Área de servizos xerais.
• Manutención e dietas especiais.
• Limpeza e mantemento.
• Xestión e administración.
• Supervisión e vixilancia.
2.2. Servizo de atención diúrna ocupacional.
2.2.1. Definición.
O servizo de atención diúrna ocupacional constitúe o conxunto de actuacións, adaptadas ás necesidades das persoas usuarias con discapacidade intelectual e/ou outras discapacidades asociadas que, residindo nos seus propios fogares, precisen dunha serie de coidados e atencións de carácter persoal, social e ocupacional, orientadas de xeito principal á preparación e integración laboral, e á promoción da autonomía persoal das persoas usuarias.
2.2.2. Réxime.
O servizo de atención diúrna ocupacional debe estar aberto de luns a venres cun horario de funcionamento de 8 horas, incluíndose dentro deste horario o servizo de comedor. Ao longo do ano natural, este servizo prestarase, como mínimo, durante 220 días, excluíndose, polo tanto, os festivos, fins de semana e o mes correspondente ao período vacacional. Estas condicións poden flexibilizarse, logo de autorización da Administración, co fin de adaptalas ás condicións laborais do convenio colectivo de aplicación.
2.2.3. Obxectivos.
Na execución deste servizo pódense sinalar, entre outros, os seguintes obxectivos:
– Garantir ás persoas usuarias unha atención rehabilitadora e psicosocial incluíndo os servizos de manutención, e todas aquelas actividades que precisen para o seu desenvolvemento persoal.
– Facilitar a integración sociolaboral das persoas adultas con discapacidade intelectual e outras discapacidades asociadas, posibilitando a aprendizaxe e desenvolvemento de coñecementos encamiñados a aumentar as competencias laborais con vistas á súa inserción laboral.
– Facilitar o desenvolvemento persoal e social, proporcionando unha atención habilitadora integral mediante programas de habilitación ocupacional e de axuste persoal e social, coa finalidade de conseguir o maior desenvolvemento persoal posible das persoas con discapacidade intelectual.
– Promover o uso de recursos comunitarios orientados á normalización, contribuíndo, a través da formación e a ocupación, a unha maior e máis efectiva participación na vida social, ao desenvolvemento da autonomía persoal e a mellora da súa autoestima.
– Favorecer o desfrute do maior nivel de saúde posible, habilitación física e hábitos de coidado de si mesmos, así como a incorporación de condutas saudables e de evitación de riscos.
– Procurar que os usuarios teñan o maior nivel de autonomía e/ou independencia posible, estimulando a capacidade social mediante a adquisición de habilidades, hábitos e destrezas para a relación interpersoal e a convivencia social en contornos normalizados tanto como sexa posible, e asegurar as condicións óptimas para o mantemento de relacións afectivas relevantes e a creación doutras novas.
– Proporcionar asesoramento e apoio ás familias.
2.2.4. Prestacións.
A entidade concertada obrígase a prestar ás persoas usuarias atendidas en virtude do concerto as prestacións básicas sinaladas no Decreto 149/2013, do 5 de setembro, ou normativa que sexa aplicable:
1. Área de información, valoración, seguimento e orientación.
a) Servizo de valoración, seguimento, avaliación e coordinación:
• Avaliación da necesidade e intensidade dos apoios.
• Plan de atención individualizada (PAI).
• Seguimento e avaliación do PAI.
b) Servizo de información, orientación e formación a familiares:
• Acollida e valoración de necesidades da familia.
• Avaliación da necesidade e intensidade dos apoios.
• Plan de apoio familiar.
• Seguimento e avaliación do plan de apoio familiar.
2. Área de formación básica e instrumental.
a) Asistencia ás actividades básicas e instrumentais da vida diaria:
• Actividades básicas da vida diaria: autonomía persoal, aseo, vestido, alimentación.
• Actividades instrumentais da vida diaria: xestión e mantemento da saúde, apoio na tramitación de recursos e demais xestións persoais.
3. Área de actividades e programas.
a) Actividades de lecer e tempo libre.
• Actividades de animación sociocultural, dirixidas a satisfacer as necesidades, demandas e intereses culturais e de lecer das persoas usuarias, así como a potenciar ao máximo as capacidades e aptitudes dos usuarios tanto a nivel cognitivo, comunicativo e social.
• Actividades sociais e de convivencia: que fomenten a interacción social, comunicación e desenvolvemento na contorna.
4. Área de formación profesional.
• Servizos de formación para o emprego
• Desenvolvemento e mellora das habilidades adaptativas (axuste persoal e social).
• Formación prelaboral.
• Formación práctico-laboral e/ou ocupacional e/ou emprego con apoio.
É aconsellable que exista unha actividade de taller diferente polo menos por cada 15 usuarios.
5. Área de mantemento e/ou rehabilitación.
Atención psicolóxica: dirixida ao diagnóstico, tratamento e seguimento dos diversos trastornos ou dificultades de tipo cognitivo ou de conducta; a avaliación das capacidades funcionais das persoas usuarias e a elaboración de programas que incidan no desenvolvemento das habilidades sociais, emocionais e cognitivas precisas para ter unha vida o máis plena posible, así como a elaboración de pautas que orienten e dean apoio aos profesionais de atención directa no seu traballo diario coas persoas usuarias.
6. Área de servizos xerais.
• Manutención e dietas especiais.
• Limpeza e mantemento.
• Xestión e administración.
• Supervisión e vixilancia.
2.3. Servizo de transporte adaptado e asistido.
2.3.1. Definición.
O servizo de transporte adaptado regular vinculado aos servizos de atención diúrna configúrase como un servizo de obrigada prestación para as persoas usuarias que o precisen e o demanden.
2.3.2. Medidas especiais de accesibilidade.
O servizo de transporte adaptado regular garantirá a prestación de determinadas medidas especiais de accesibilidade a aquelas persoas usuarias que, polo seu perfil de discapacidade, as necesiten, agrupadas do seguinte xeito:
a) Grupo 1: persoas que teñen recoñecida a necesidade de atención dunha terceira persoa.
b) Grupo 2: persoas que teñen recoñecida a necesidade de atención dunha terceira persoa e, ademais, están en cadeira de rodas e/ou poden deambular pero presentan comportamentos agresivos ou molestos difíciles de controlar, debido a graves deficiencias intelectuais que dificultan o uso de medios de transporte normalizados.
As medidas especiais de accesibilidade que deberán ser garantidas na prestación do servizo de transporte adaptado regular das persoas referidas anteriormente son as seguintes:
a) Número de acompañantes axeitado para atender especificamente as necesidades que poidan ter as persoas usuarias no acceso e saída do servizo, así como durante a ruta.
b) Nivel de ocupación dos respectivos vehículos que garanta a realización do transporte en condicións óptimas de comodidade e seguridade, especialmente cando concorra a existencia de cadeiras de rodas ou de trastornos de conduta en determinadas persoas usuarias.
c) Establecemento das rutas de xeito que, na medida do posible, as paradas estean o máis preto posible dos domicilios habituais das persoas usuarias, sempre que o percorrido global da ruta sexa compatible con tempos de servizo apropiados ás súas circunstancias.
d) Posta á disposición do servizo do número de vehículos que sexa preciso para garantir os anteriores requisitos.
2.3.3. Réxime.
O servizo de transporte terá o mesmo réxime que o servizo de atención diúrna a que estea vinculado (mínimo de 220 días ao ano) e comprenderá dúas viaxes diarias, unha de ida e outra de volta ao centro.
2.3.4. Prestacións.
A prestación do servizo de transporte estará condicionada polas rutas e paradas existentes en cada servizo. As entidades xestoras procurarán dar a maior cobertura posible ás necesidades das persoas usuarias.
2.4. Servizo de atención residencial terapéutica.
2.4.1. Definición.
Os servizos residenciais ofrecen unha atención integral, continuada e personalizada a persoas con dependencia, tendo en conta a natureza da súa discapacidade e/ou da súa dependencia, así como do grao e a intensidade de coidados que precisen. O servizo residencial poderá ter carácter permanente ou ben carácter temporal, cando se atendan necesidades temporais da persoa. Dentro dos servizos residenciais, o servizo de atención residencial terapéutica é un servizo residencial con maior intensidade e máis prestacións específicas, adaptadas ás necesidades da persoa usuaria na área de mantemento e/ou rehabilitación.
2.4.2. Réxime.
O servizo de atención residencial terapéutica prestarase en réxime de internado de 365 días ao ano.
2.4.3. Obxectivos.
Na execución deste servizo pódense sinalar, entre outros, os seguintes obxectivos:
– Garantir ás persoas usuarias os servizos de aloxamento, manutención, e de apoio persoal en todas aquelas actividades da vida diaria que se precisen, así como o acceso a unha atención rehabilitadora, psicosocial e sanitaria, esta última con medios propios, concertados ou públicos.
– Facilitar ás persoas usuarias unha atención individual e especializada, segundo a súa idade e grao de autonomía.
– Previr a progresión das situacións de deterioración físico e psíquico.
– Contribuír á mellora continua da autonomía funcional e social mediante a combinación das actividades rehabilitadoras e a convivencia en grupo como marco de referencia.
– Desenvolver a autoestima e favorecer un estado psicoafectivo axeitado.
– Permitir experiencias de vida acordes e apropiados á idade, nivel de desenvolvemento e necesidades de aprendizaxe da persoa usuaria do servizo.
– Proporcionar información, asesoramento e apoio á familia.
2.4.4. Prestacións.
A entidade concertada obrígase a prestar ás persoas usuarias atendidas en virtude do concerto as prestacións básicas sinaladas no Decreto 149/2013, do 5 de setembro, ou normativa que sexa aplicable:
1. Área de información, valoración, seguimento e orientación.
a) Servizo de valoración, seguimento, avaliación e coordinación:
• Avaliación da necesidade e intensidade dos apoios.
• Plan de atención individual (PAI).
• Seguimento e avaliación do PAI
b) Servizo de información, orientación e formación a familiares:
• Acollida e valoración de necesidades da familia.
• Avaliación da necesidade e intensidade de apoios.
• Plan de apoio familiar.
• Seguimento e avaliación do plan de apoio familiar.
2. Área de formación básica e instrumental.
a) Asistencia ás actividades básicas e instrumentais da vida diaria.
• Actividades básicas da vida diaria : autonomía persoal, aseo, vestido, alimentación.
• Actividades instrumentais da vida diaria: xestión e mantemento da saúde, apoio na tramitación de recursos e demais xestións persoais
3. Área de actividades e programas.
a) Actividades de lecer e tempo libre.
• Actividades de animación sociocultural, dirixidas a satisfacer as necesidades, demandas e intereses culturais e de lecer das persoas usuarias, así como a potenciar ao máximo as capacidades e aptitudes dos usuarios tanto a nivel cognitivo, comunicativo e social.
• Actividades sociais e de convivencia: que fomenten a interacción social, comunicación e desenvolvemento na contorna.
4. Área de mantemento e/ou rehabilitación.
a) Fisioterapia: servizo que comprende o conxunto de métodos, actuacións e técnicas que, mediante a aplicación de medios físicos, diagnostican, tratan e preveñen as enfermidades, promoven a saúde, recuperan, habilitan, rehabilitan e readaptan ás persoas afectadas de disfuncións físicas ou ás que se desexa manter nun nivel adecuado de saúde, co fin de mellorar a calidade de vida da persoa e recuperar a máxima funcionalidade e/ou mobilidade do individuo.
b) Psicomotricidade: servizo que integra as interaccións cognitivas, emocionais, simbólicas e sensoriomotrices na capacidade de ser e de expresarse nun contexto psicosocial, desempeñando un papel fundamental no desenvolvemento harmónico da personalidade, e aumentando a capacidade de interacción do suxeito coa contorna.
c) Atención psicolóxica: dirixida ao diagnóstico, tratamento e seguimento dos diversos trastornos ou dificultades de tipo cognitivo ou condutual; a avaliación das capacidades funcionais das persoas usuarias e a elaboración de programas que incidan no desenvolvemento das habilidades sociais, emocionais e cognitivas precisas para ter unha vida o máis plena posible, así como a elaboración de pautas que orienten e dean apoio aos profesionais de atención directa no seu traballo diario coas persoas usuarias.
d) Atención sanitaria preventiva.
e) Atención médica.
• Diagnóstico, tratamento, así como actuacións de promoción da saúde física e psíquica, dirixidas a adquirir, manter e mellorar uns hábitos saudables.
f) Atención de enfermaría.
• Atención básica de enfermaría: tratamentos, curas, sondaxes e seguimento de enfermidades que non impliquen o ingreso nun centro sanitario.
• Control e administración da medicación das persoas usuarias, segundo a prescrición facultativa.
5. Área de servizos xerais.
• Aloxamento.
• Manutención e dietas especiais.
• Limpeza e mantemento.
• Xestión e administración.
• Lavandaría/xestión de roupa.
• Supervisión e vixilancia.
2.5. Servizo de atención residencial terapéutico-ocupacional.
2.5.1. Definición.
O servizo de atención residencial terapéutico-ocupacional, constitúe o conxunto de actuacións, adaptadas ás necesidades da persoa usuaria, a través das cales se ofrece unha atención integral, continuada e personalizada ás persoas en situación de dependencia, tendo en conta o tipo de discapacidade que padecen, así como o seu grao de dependencia.
Esta destinado ás persoas con necesidades de apoio límite e intermitente que, ben por razóns sociais ou familiares, teñan dificultades para unha integración familiar normalizada, ou porque a distancia xeográfica lles impide a súa atención nun servizo de atención diúrna.
2.5.2. Réxime.
O servizo de atención residencial terapéutico-ocupacional prestarase en réxime de internado de 365 días ao ano.
2.5.3. Obxectivos.
Na execución deste servizo pódense sinalar, entre outros, os seguintes obxectivos:
– Garantir ás persoas usuarias os servizos de aloxamento, manutención, e de apoio persoal en todas aquelas actividades da vida diaria que se precisen, así como o acceso a unha atención rehabilitadora, psicosocial e sanitaria, esta última con medios propios, concertados ou públicos.
– Facilitar ás persoas usuarias a integración sociolaboral das persoas adultas con discapacidade intelectual e outras discapacidades asociadas, posibilitando a aprendizaxe e desenvolvemento de coñecementos encamiñados a aumentar as competencias laborais con vistas a súa inserción laboral.
– Facilitar o desenvolvemento persoal e social, proporcionando unha atención habilitadora integral mediante programas de habilitación ocupacional e de axuste persoal e social, coa finalidade de conseguir o maior desenvolvemento persoal posible das persoas con discapacidade intelectual.
– Promover o uso de recursos comunitarios orientados á normalización, contribuíndo, a través da formación e a ocupación, a unha maior e máis efectiva participación na vida social, ao desenvolvemento da autonomía persoal e á mellora da súa autoestima.
– Favorecer o desfrute do maior nivel de saúde posible, habilitación física e hábitos de coidado de si mesmos, así como a incorporación de condutas saudables e de evitación de riscos.
– Procurar que os usuarios teñan o maior nivel de autonomía e/ou independencia posibles, estimulando a capacidade social mediante a adquisición de habilidades, hábitos e destrezas para a relación interpersoal e a convivencia social en contornos normalizados tanto como sexa posible, e asegurar as condicións óptimas para o mantemento de relacións afectivas relevantes e a creación de novas.
Proporcionar asesoramento e apoio ás familias.
2.5.4. Prestacións.
A entidade concertada obrígase a prestar ás persoas usuarias atendidas en virtude do concerto as prestacións básicas sinaladas no Decreto 149/2013, do 5 de setembro, ou normativa que sexa aplicable:
1. Área de información, valoración, seguimento e orientación.
a) Servizo de valoración, seguimento, avaliación e coordinación:
• Avaliación da necesidade e intensidade dos apoios.
• Plan de atención individual (PAI) (en adiante, PAI).
• Seguimento e avaliación do Plan de atención individual (PAI).
b) Servizo de información, orientación e formación a familiares:
• Acollida e valoración de necesidades da familia.
• Avaliación da necesidade e intensidade dos apoios.
• Plan de apoio familiar.
• Seguimento e avaliación do plan de apoio familiar.
2. Área de formación básica e instrumental.
a) Asistencia ás actividades básicas e instrumentais da vida diaria:
• Actividades básicas da vida diaria: autonomía persoal, aseo, vestido, alimentación...
Actividades instrumentais da vida diaria: xestión e mantemento da saúde, apoio na tramitación de recursos e demais xestións persoais.
3. Área de actividades e programas.
a) Actividades de lecer e tempo libre:
• Actividades de animación sociocultural, dirixidas a satisfacer as necesidades, demandas e intereses culturais e de lecer das persoas usuarias, así como a potenciar ao máximo as capacidades e aptitudes dos usuarios tanto a nivel cognitivo, comunicativo e social.
• Actividades sociais e de convivencia: que fomenten a interacción social, comunicación e desenvolvemento na contorna.
4. Área de formación profesional.
• Servizos de formación para o emprego.
• Desenvolvemento e mellora das habilidades adaptativas (axuste persoal e social).
• Formación prelaboral.
• Formación práctico-laboral e/ou ocupacional e/ou emprego con apoio.
É aconsellable que exista unha actividade de taller diferente polo menos por cada 15 usuarios.
5. Área de mantemento e/ou rehabilitación.
a) Rehabilitación funcional: tratamentos entendidos como servizos de atención especializada, dirixida a paliar a deterioración nas funcións: motoras, comunicativas, sensoriais etc.
b) Atención psicolóxica: dirixida ao diagnóstico, tratamento e seguimento dos diversos trastornos ou dificultades de tipo cognitivo ou condutual; a avaliación das capacidades funcionais das persoas usuarias e a elaboración de programas que incidan no desenvolvemento das habilidades sociais, emocionais e cognitivas precisas para ter unha vida o máis plena posible así como a elaboración de pautas que orienten e dean apoio aos profesionais de atención directa no seu traballo diario coas persoas usuarias.
c) Atención sanitaria preventiva: accións preventivas no ámbito da saúde e atención de enfermaría.
d) Atención médica: diagnóstico, tratamento, así como actuacións de promoción da saúde, dirixidas a adquirir, manter e mellorar uns hábitos saudables.
e) Atención de enfermaría.
• Atención básica de enfermaría: tratamentos, curas, sondaxes e seguimento de enfermidades que non impliquen o ingreso nun centro sanitario.
• Control e administración da medicación das persoas usuarias, segundo a prescrición facultativa.
6. Área de servizos xerais.
• Aloxamento.
• Manutención e dietas especiais.
• Limpeza e mantemento.
• Xestión e administración.
• Lavandaría/xestión de roupa.
• Supervisión e vixilancia.
2.6. Réxime común da área de determinadas prestacións básicas e da área de servizos xerais.
2.6.1. Servizo de asistencia ás actividades básicas e instrumentais da vida diaria.
Garantirase o correcto aseo persoal e diario das persoas usuarias, prestándolles o apoio que sexa necesario en cada caso. Para estes efectos, o centro disporá dos medios necesarios.
No caso de servizos residenciais, os produtos de aseo de uso común (xabóns, colonias, hidratante corporal, pasta dentífrica, xampú, xel) facilitaraos o centro sen custo para as persoas usuarias. Serán por conta destas aqueles produtos de marcas ou tipos específicos da súa elección.
Prestarase a axuda necesaria ás persoas usuarias para comer, vestirse, espirse, levantarse, deitarse e demais actividades instrumentais da vida diaria en que o precisen.
As próteses, órteses, cadeiras de rodas e axudas técnicas de uso persoal serán por conta das persoas usuarias, sen prexuízo da cobertura que o sistema público correspondente determine en cada caso. O centro coidará de que estes elementos se manteñan en condicións de limpeza, hixiene e normal funcionamento, e serán por conta das persoas usuarias as reparacións ou recambios deles.
O material de incontinencia será subministrado con carácter xeral polas persoas usuarias con cargo ao sistema sanitario, ben que o centro deberá dispor dun stock que garanta a súa subministración de xeito suplementario. Aqueles outros produtos de apoio necesarios para fomentar a autonomía persoal da persoa usuaria e que non sexan de uso persoal (tales como garfos ou culleres adaptadas, etc.), serán achegados pola entidade concertada.
O centro contará cunha botica de primeiros auxilios que deberá estar fóra do alcance das persoas usuarias, coa dotación necesaria para efectuar primeiros auxilios.
2.6.2. Aloxamento (unicamente nos servizos residenciais).
Esta prestación abrangue o uso de cuartos, baños e espazos comúns.
Permitirase ao residente ter no seu cuarto motivos de decoración e utensilios propios, que faciliten a súa adaptación.
A persoa usuaria achegará a roupa e calzado de uso persoal e repoñeraa pola súa conta. Poderá fixarse un número mínimo de mudas por persoa usuaria de acordo coas súas características. As persoas usuarias achegarán a roupa debidamente marcada co fin de garantir en todo caso o uso exclusivo do seu propietario. O centro velará para que se renoven, por conta da persoa usuaria, as pezas de roupa deterioradas polo seu uso.
A prestación inclúe, para os residentes, a utilización de roupa de cama, de mesa e aseo con que está dotado o centro. A muda de roupa de cama efectuarase coa frecuencia que requiran as necesidades da persoa usuaria. Cambiaranse coa mesma periodicidade as toallas, manteis e demais lenzaría. O centro renovará, ao seu cargo, este tipo de roupa coa frecuencia necesaria para que se manteña en condicións de uso axeitadas.
2.6.3. Servizo de hidroterapia.
O centro conta cun vaso terapéutico para ofertar un servizo de hidroterapia ás persoas usuarias cuxas patoloxías fagan recomendable o seu uso. O departamento de fisioterapia do centro determinará que persoas usuarias son susceptibles da súa utilización.
2.6.4. Manutención e dietas especiais.
Garantirase a correcta nutrición das persoas atendidas nos centros concertados. O deseño das dietas deberá cumprir os seguintes obxectivos:
• Ser completa e equilibrada.
• Ter unha presentación atractiva.
• Ser variada, adaptándose ás necesidades das persoas usuarias.
• Estar convenientemente realizada e condimentada.
• Estar adaptada á época do ano.
Ademais, na elaboración das dietas teranse en conta os seguintes aspectos:
• Débese dispoñer, polo menos, dunha dieta basal ou normal e de dietas específicas segundo sexa necesario (dieta diabética, triturada ou turmix, de protección gástrica, dietas especiais segundo patoloxías e/ou probas exploratorias, etc.)
• A dieta basal/normal constará de dous pratos e sobremesa tanto na comida como na cea.
• Os alimentos deben ter unha correcta conservación, manipulación e preparación.
• Na dieta débese evitar o exceso de graxa (sobre todo graxa saturada) e de colesterol e reducir a achega de azucres refinados.
Nos centros residenciais realizarase un número de comidas/día adecuado, que se estima en almorzo, comida, merenda e cea. Nos casos en que haxa que incluír unha a media mañá ou unha comida de reforzo, farase baixo criterios médicos e sanitarios.
Presentaranse menús especiais para festas sinaladas e tradicionais.
Os menús diarios serán expostos de forma clara e sinxela semanalmente no comedor, taboleiro de anuncios ou outro lugar público do centro.
Todas as materias primas e os produtos servidos terán que estar suxeitos á normativa legal e, en particular, ao Código alimentario español. O almacenamento das materias primas e a súa conservación efectuarase cumprindo a normativa vixente.
2.6.5. Limpeza.
As prestacións de limpeza incluirán a totalidade do edificio e instalacións. O horario será compatible e adaptado aos programas e necesidades de atención ás persoas usuarias, e inclúe de forma orientativa as seguintes tarefas:
a) Diariamente:
• Varrido e fregado dos pavimentos de material plástico ou terrazo.
• Limpeza de todo o mobiliario xeral, incluído papeleiras e cinceiros.
• Limpeza total e escrupulosa de lavabos e aseos.
• Reposición de papel hixiénico, xabón, etc.
• Recollida en bolsas pechadas de lixo, para o seu depósito en zona habilitada e traslado ata a zona que se determine para a recollida de residuos urbanos.
b) Semanalmente:
• Aspirado de po en profundidade.
• Desempoado de mesas, andeis, etc. e limpeza de persianas.
• Varrido e fregado de todas as dependencias.
c) Quincenal/mensualmente:
• Encerado de pavimentos de corredores, vestíbulos e dependencias cuxos materiais o permitan.
• Limpeza de cristais por ambos os lados.
• Desempoados de rodapés, portas e superficies situadas a altura superior a 1,80 m.
d) Semestralmente:
• Limpeza de cortinas, bambinelas e moquetas
2.6.6. Xestión e administración.
Desenvolverá e supervisará todos os aspectos relacionados coa actividade económica, administrativa e representativa, derivados do funcionamento do centro, como son o control de ingresos e gastos, a elaboración do calendario de pagamentos, os seguros, a contabilidade, a vixencia de permisos e licenzas, así como as relacións con outras entidades públicas e privadas. Así mesmo, este servizo inclúe a dirección e planificación da relación coas familias, a atención de queixas, as reclamacións, o tratamento de suxestións, a supervisión do persoal, a política de formadores e a xestión de calidade.
O centro deberá dispoñer dunha póliza de seguro de responsabilidade civil por un importe mínimo de 150.000 €, que garanta a cobertura das posibles indemnizacións que a favor das persoas usuarias puidesen xerarse por feitos ou circunstancias ocorridos como consecuencia da súa estadía nel ou das actividades propias que se realicen no exterior.
2.6.7. Supervisión e vixilancia.
Garantirase que a integridade física das persoas usuarias e dos profesionais non sufra ningún tipo de ameaza.
Naqueles casos en que, por condicionamento de índole física ou psíquica, poidan preverse situacións de risco para a súa integridade, estableceranse as medidas de protección e control necesarias.
Levarase un control, tanto das entradas e saídas das persoas usuarias como das visitas. En particular, velarase polos accesos e procurarase preservar a intimidade das persoas usuarias respectando o regulado na Lei orgánica de protección de datos persoais e garantía dos dereitos dixitais.
2.6.8. Servizos opcionais ou complementarios.
Poderanse ofertar servizos ou prestacións complementarias ás prestacións básicas que constitúen o obxecto dos servizos do presente concerto social, enumeradas nos parágrafos anteriores.
Estes servizos deben ser voluntarios para as persoas usuarias e poderán ser facturados de xeito independente, agás que a entidade os oferte como gratuítos.
Estes prezos determinaranse de acordo cos existentes, para o mesmo tipo de servizo, na zona en que se atope situado o centro.
No caso de que a entidade concertada lles cobre ás persoas usuarias outros servizos distintos aos que estean fixados neste prego, deberá notificalo á Consellería de Política Social e Igualdade e ter a autorización desta.
2.6.9. Estándares de calidade.
En todo caso, serán de aplicación aos servizos que se presten en virtude dos acordos de acción concertada subscritos todos os requisitos criterios e estándares de calidade que en cada momento estableza a normativa vixente sobre condicións básicas dos centros de atención a persoas con discapacidade na Comunidade Autónoma de Galicia.
3. Plan de atención individual e expediente persoal.
3.1. Plan de atención individual.
A entidade concertada realizará un estudo e avaliación interdisciplinar de cada persoa usuaria, elaborando un plan de atención individual (en diante, PAI). Este comprenderá todas aquelas actuacións dirixidas a alcanzar a autonomía persoal no maior grao posible, e ao desenvolvemento das prestacións mencionadas nos puntos precedentes en cada servizo adaptándoo ás capacidades da persoa usuaria.
O PAI debe incluír, polo menos, os seguintes aspectos: avaliación funcional, física, psíquica e sociofamiliar, así como a definición dos obxectivos que se pretenden acadar e plan de intervención que se vaia a levar a cabo. Debe existir un sistema de rexistros dos axustes realizados polos profesionais no plan de intervención adoptado en función das diferentes áreas avaliadas.
3.2. Expediente persoal da persoa usuaria.
De cada persoa usuaria deberá existir un expediente persoal en que constará a información administrativa, sociofamiliar, médica, psicolóxica, psiquiátrica e rehabilitadora, así como a que poida derivar do PAI a que estea suxeita á persoa usuaria.
Ademais, incluirá os informes técnicos correspondentes, diagnósticos, tratamentos prescritos e o seguimento e avaliación dos programas que se desenvolvan coa persoa usuaria, así como as incidencias producidas no seu desenvolvemento.
Estes expedientes, cuxo contido terá carácter confidencial, estarán debidamente ordenados e á disposición da Consellería de Política Social e Igualdade, co fin de comprobar a atención prestada ás persoas usuarias.
4. Protocolos.
A execución dos servizos obxecto deste concerto deberá axustarse aos seguintes protocolos de actuación ou aos que en cada momento determine a Consellería de Política Social e Igualdade:
– Preingreso.
– Acollida e adaptación ao centro.
– Caídas.
– Medidas restritivas.
– Hixiene persoal.
– Medicación.
– Atragoamento.
– Emerxencia sanitaria.
– Control de errantes.
– Detección e Intervención en caso de malos tratos.
– Suxestións, queixas e reclamacións.
– Baixa no centro.
Ademais, os servizos residenciais axustaranse aos seguintes protocolos:
– Prevención e tratamento de úlceras por presión.
Transferencia e mobilizacións.
– Control de constantes.
– Coidados ao final da vida.
5. Organización e funcionamento.
5.1. Normas de funcionamento.
Os centros disporán dunhas normas de funcionamento que deberán estar visadas polo órgano competente en materia de autorización e inspección de servizos sociais da Xunta de Galicia e que deberán estar expostas nun lugar visible deste.
Estas normas serán entregadas no momento do seu ingreso ás persoas usuarias ou de ser o caso, a quen exerza as medidas de apoio. A entidade concertada asume a obriga de comunicar á dirección territorial correspondente da Consellería de Política Social e Igualdade, as variacións que se produzan en relación con estas.
As persoas usuarias dos servizos están obrigadas a cumprir as normas de funcionamento do centro. En caso de incumprimento aplicarase, cando proceda, o réxime de infraccións e sancións previsto no artigo 89 e seguintes da Lei 13/2008, do 3 de decembro, de servizos sociais de Galicia.
5.2. Instrumentos de organización e funcionamento.
Os centros disporán:
a) Dun organigrama que indique os postos de responsabilidade e as súas funcións, que se lles dará a coñecer ás persoas usuarias, aos familiares e ao cadro de persoal.
b) Dun plan de control que deberá recoller os seguintes aspectos:
• Organización e funcionamento: programas de intervención, horarios xerais en que se prevén as comidas e os servizos relacionados co coidado persoal, horarios de actividades, participación das persoas usuarias.
• Recursos humanos: plan de formación.
c) Así mesmo, o centro disporá dun plan coa programación de actividades, programas, criterios de organización, planificación e funcionamento de todos os seus servizos.
Para estes efectos, o centro disporá dun sistema de xestión, en formato electrónico, que permita cando menos:
a) Levar o control e os horarios das súas actividades.
b) A xestión dos expedientes das persoas usuarias, así como o rexistro destas.
c) O seguimento dos protocolos que se desenvolven no centro.
d) A planificación do persoal.
e) A comunicación coas familias.
6. Dereitos e obrigas das persoas usuarias, e relación coas familias.
6.1. Dereitos.
De conformidade co artigo 6 da Lei 13/2008, do 3 de decembro, de servizos sociais de Galicia, as persoas usuarias teñen dereito:
a) A utilizar os servizos do centro en condicións de igualdade e sen discriminación por razón de nacemento, raza, sexo, orientación sexual, estado civil, idade, situación familiar, discapacidade, ideoloxía, crenza, opinión ou calquera outra circunstancia persoal, económica ou social.
b) A recibir un trato acorde coa dignidade da persoa e co respecto dos dereitos e ás liberdades fundamentais, tanto por parte do persoal como das persoas implicadas no centro, programa ou servizo.
c) A unha intervención individualizada acorde coas súas necesidades específicas, así como a que se lles asista nos trámites necesarios de cara ao seu acceso á atención social, sanitaria, educativa, cultural e, en xeral, a todas as necesidades persoais que sexan precisas para conseguir o seu desenvolvemento integral.
d) A recibir información de xeito áxil, suficiente e veraz, e en termos comprensibles, sobre os recursos e as prestacións do centro e do sistema galego de servizos sociais.
e) A ter asignada unha persoa profesional de referencia que actúe como interlocutora principal e que asegure a coherencia e a globalizade no proceso de intervención social.
f) Á confidencialidade, ao sixilo e ao respecto en relación cos seus datos persoais e coa súa información que sexa coñecida polo centro en razón da intervención profesional, sen prexuízo do posible acceso a aqueles no exercicio dunha acción inspectora, de conformidade coa lexislación vixente en materia de protección de datos de carácter persoal.
g) A acceder ao seu expediente persoal e a obter copia del.
h) A elixir libremente, dentro da capacidade de oferta do centro e logo da valoración técnica, o tipo de medidas ou de recursos adecuado para o seu caso.
i) A rexeitar a oferta de participación en servizos ou programas que lles oferte o centro.
j) Á calidade dos servizos e prestacións recibidas, para o que poden presentar suxestións e reclamacións.
k) A dar instrucións previas respecto da asistencia ou dos coidados que se lles poidan administrar, co obxecto de facer fronte a situacións futuras en cuxas circunstancias non sexan capaces de expresalas persoalmente.
l) Ao respecto dos dereitos lingüísticos.
m) Aos demais dereitos que, en materia de servizos sociais, estean recoñecidos na normativa vixente en cada momento.
6.2. Obrigas.
De conformidade co artigo 7 da Lei 13/2008, do 3 de decembro, de servizos sociais de Galicia, as persoas usuarias terán os seguintes obrigas:
a) Cumprir as normas, os requisitos e os procedementos para o acceso ao centro e ao Sistema galego de servizos sociais, para o que facilitarán información precisa e veraz sobre as circunstancias determinantes para a súa utilización e comunicarán as variacións que estas experimenten.
b) Comunicarlle ao persoal de referencia calquera cambio significativo de circunstancias que puidesen implicar a interrupción ou modificación substancial da intervención proposta.
c) Colaborar co persoal do centro encargado de prestarlles a atención necesaria, acudindo ás entrevistas con eles e seguindo os programas e as orientacións que lles prescriban.
d) Manter unha actitude positiva de colaboración coas persoas profesionais do centro, participando activamente no proceso que xere a intervención en que sexan destinatarias.
e) Participar de xeito activo no seu proceso de mellora, autonomía persoal e inserción social.
f) Destinar as prestacións recibidas ao fin para o que foron concedidas.
g) Contribuír ao financiamento do custo dos servizos consonte a normativa vixente.
h) Observar as demais normas que dimanen deste documento e das demais normas de funcionamento ou convivencia do centro.
6.3. Relación coas familias.
A familia será informada das incidencias importantes no estado de saúde da persoa usuaria, atendendo a normativa vixente en materia de protección de datos persoais e desta comunicación quedará constancia por escrito no seu expediente ou historia.
O equipo técnico do centro, xunto coa dirección deste, manterá reunións coa persoa interesada e/ou con quen exerza a súa representación legal, nas cales será informada persoalmente dos programas de atención individualizada e do plan de coidados.
As familias deben cumprir coas súas obrigas cara á persoa usuaria en todos os procesos de atención.
O centro propiciará a relación entre a persoa usuaria e os seus familiares ou achegados, facilitando as visitas destes e organizando actos e encontros colectivos entre ambos, así como canles de participación na vida do centro,
7. Medios mínimos persoais e materiais necesarios para levar a cabo a prestación.
7.1. Medios persoais.
7.1.1. Requisitos.
Os centros deberán dispoñer do persoal preciso para atender a realización das prestacións concertadas, o cal deberá cumprir os requisitos establecidos na normativa que sexa de aplicación e nas bases desta convocatoria.
O devandito persoal dependerá exclusivamente da entidade concertada, por canto estas terán todos os dereitos e obrigas inherentes á súa calidade de empresarias e deberán cumprir as disposicións vixentes en materia fiscal, laboral, de seguridade social, de integración social das persoas con discapacidade, igualdade de xénero e seguridade e saúde no traballo.
O incumprimento destas obrigas por parte das entidades concertadas non implicará responsabilidade algunha para a Administración.
7.1.2. Dirección.
Os centros concertados contarán coa figura de director/a ou responsable de centro, que deberá contar con titulación universitaria e realizar formación complementaria en dependencia, discapacidade, dirección de centros, ou outras áreas de coñecemento relacionadas co ámbito de atención á dependencia, salvo nos postos xa ocupados, nos cales o/a director/a terá como mínimo 3 anos de experiencia no sector e contará coa formación complementaria anteriormente mencionada.
Este posto poderá ser compatible ben con outras funcións no propio centro ou ben coa función de responsable doutro centro ou servizo que se sitúe no mesmo edificio ou noutros anexos.
7.1.3. Ratios de persoal.
Os distintos servizos deberán cumprir coas seguintes ratios de persoal de atención directa, en función das prazas ocupadas en cada momento:
a) Servizo de atención diúrna terapéutica.
A ratio mínima de persoal de atención directa que debe cumprir a entidade adxudicataria do concerto social no servizo de atención diúrna terapéutica é de 0,28 distribuída en 0,20 para o persoal coidador e 0,08 para o persoal técnico.
b) Servizo de atención diúrna ocupacional.
A ratio mínima de persoal de atención directa que debe cumprir a entidade adxudicataria do concerto social no servizo de atención diúrna ocupacional é de 0,12 distribuída en 0,08 para o persoal coidador e 0,04 para o persoal técnico.
c) Servizo de atención residencial terapéutica.
A ratio mínima de persoal de atención directa que debe cumprir a entidade adxudicataria do concerto social no servizo de atención residencial terapéutica é de 0,81 distribuída en 0,65 para o persoal coidador e 0,16 para o persoal técnico.
d) Servizo de atención residencial terapéutico-ocupacional.
A ratio mínima de persoal de atención directa que debe cumprir a entidade adxudicataria do concerto social no servizo de atención residencial terapéutico-ocupacional é de 0,32 distribuída en 0,20 para o persoal coidador e 0,12 para o persoal técnico.
Para os efectos do cálculo das ratios anteriores considérase que o persoal coidador é o pertencente á área de formación básica e instrumental, considerándose persoal técnico o das áreas restantes.
Para o cálculo destas ratios considerarase como xornada completa a correspondente á duración respectiva de cada servizo (8 horas).
O persoal distribuirase en función das necesidades das persoas usuarias, debéndose garantir que quedan cubertas todas as áreas de intervención recollidas no Decreto 149/2013, do 5 de setembro, para cada tipo de servizo.
En todo caso, nos centros cumpriranse os seguintes requisitos:
– Unha persoa directora ou responsable do centro, que conte con titulación universitaria de grao ou equivalente ou tres anos de experiencia acreditada como director/a ou responsable de centros residenciais do sector. Este posto poderá ser compatible ben con outras funcións no propio centro ou ben coa función de responsable doutro centro ou servizo que se encontre situado no mesmo ou noutros edificios anexos.
– Contará con 2 persoas con titulación universitaria de grao superior, posgrao ou equivalente, sendo imprescindible que unha deles sexa psicóloga e que a outra teña titulación no ámbito sanitario.
– Contará con 7 persoas con titulación universitaria de grao medio, grao ou equivalente, sendo imprescindible que unha delas sexa traballador/a social e outra graduada en Enfermaría ou equivalente, mentres que as outras poderán ser: educador/a social, terapeuta ocupacional, fisioterapeuta, psicomotricista e logopeda.
– Contará con 8 persoas con titulación axeitada para exercer de monitoras de taller para o desenvolvemento dos talleres na área ocupacional.
– Contarán con 30 persoas coidadoras, con titulación de persoal técnico en coidados auxiliares de enfermaría, persoal técnico de atención sociosanitaria ou categorías profesionais similares, ou tres anos de experiencia acreditada no desenvolvemento desas funcións.
As prestacións de atención médica e de enfermaría pódense prestar a través dos servizos sanitarios públicos do Sergas ou dos que en cada caso correspondan ás persoas usuarias, sempre e cando quede acreditado que se preste este servizo.
As ratios establecidas nas epígrafes precedentes están calculadas como número de traballadores/as a xornada completa (computando os efectivos que non estean a xornada completa na proporción que lle corresponda en relación cunha xornada completa)/número de usuarios efectivos do centro.
7.1.4. Persoal de servizos xerais.
O centro deberá dispoñer, ademais do persoal anterior, de persoal de servizos xerais, agás que os ditos servizos sexan contratados de acordo coas normas que regulan a subcontratación.
7.2. Medios materiais. Mantemento do centro.
A entidade concertada manterá os centros, o seu equipamento e instalacións en perfectas condicións de conservación e funcionamento e, para tal efecto, deberá subscribir os contratos de mantemento preceptivos, así como levar a cabo as reparacións e reposicións que sexan necesarias, facendo fronte ás deterioracións propias do funcionamento diario das instalacións e do seu equipamento.
En todo caso, garantirase o mantemento do centro e a súa contorna: reposición de mobiliario e enxoval deteriorado, temperatura, iluminación, medidas de seguridade, accesibilidade, obras de reparación e mellora.
A entidade concertada está obrigada a que os seus centros dispoñan, durante a vixencia do concerto e para o cumprimento dos obxectivos asistenciais previstos, dos recursos materiais, equipamento e sistemas informáticos e de comunicacións, de ser o caso, necesarios para realizar con eficacia, calidade e garantía as prestacións obxecto do concerto.
Así mesmo, están obrigadas a xestionar os permisos, licenzas e autorizacións establecidas na normativa nacional, autonómica e local que lles sexa de aplicación, e nas normas de calquera outro organismo público ou privado que sexan necesarias para o inicio e execución do servizo concertado.
Existirá un plan integral de mantemento, que incluirá un plan de control de instalacións, un sistema contra incendios, roubo, fugas e calquera outro sistema de necesidades exixido pola normativa.
Realizaranse e protocolarizaranse as tarefas de desinsectación, desratización e desinfectación, así como todas aquelas tarefas relacionadas co control de augas, lexionela, recollida de materiais contaminantes etc., propias das distintas lexislacións sanitarias de aplicación a este tipo de centros.
A entidade concertada dotarase dos medios mínimos necesarios exixidos no Decreto 172/2022, do 6 de outubro, polo que se aproba o Catálogo de actividades que deben adoptar medidas de autoprotección e polo que se fixa o contido desas medidas. A formación específica para o uso de aparellos desfibriladores externos automatizados será realizada pola entidade concertada de acordo co establecido no Decreto 38/2017, do 23 de marzo, polo que se regula a instalación e o uso de desfibriladores externos fóra do ámbito sanitario e se crea o seu rexistro.
8. Réxime de utilización das prazas.
O réxime de ingresos, traslados e baixas das persoas usuarias virá determinado pola Orde do 16 de abril de 2014 pola que se regulan as condicións dos ingresos e traslados en servizos prestados en centros propios ou concertados, no ámbito da atención á dependencia e da promoción da autonomía persoal, ou pola normativa vixente en cada momento.
En virtude da súa situación persoal e social, poderá autorizarse o ingreso a outras persoas con discapacidade mediante resolución da Consellería de Política Social e Igualdade.
8.1. Designación das persoas usuarias.
Correspóndelle á Consellería de Política Social e Igualdade determinar as persoas que deban ocupar as prazas concertadas, de acordo co establecido na referida Orde do 16 de abril de 2014. A entidade concertada comprométese expresamente a aceptar as persoas usuarias designadas pola consellería para ocupar as prazas.
Unha vez notificada a concesión de praza ao solicitante, as persoas usuarias deberán asinar un contrato de prestación de servizos. A entidade deberá dispoñer dun modelo tipo de contrato, que deberá cumprir cos requisitos exixidos pola normativa aplicable, e que deberá estar á disposición da Administración.
A persoa usuaria e a entidade concertada subscribirán o citado contrato antes do ingreso, nel deberá constar necesariamente a obriga da persoa usuaria de aboarlle á entidade concertada o importe que se é o caso corresponda segundo o previsto na normativa aplicable.
Con base nos principios de continuidade e regularidade na atención ao longo do ciclo vital e de arraigo da persoa na contorna de atención social establecidos no artigo 3 do Decreto 229/2020, do 17 de decembro, e en función das dispoñibilidades orzamentarias, ante a situación dun cambio do programa individual de atención (PIA) das persoas usuarias, tratarase de lles asignar a estas unha nova praza nun centro da mesma entidade e situado na mesma contorna. No caso de haber varias persoas usuarias na mesma situación, aplicaranse as normas de asignación de recursos derivadas do Decreto 142/2023, do 21 de setembro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes ou as da Orde do 16 de abril de 2014 no caso de traslados por cambio de tipoloxía, ou normativa que a substitúa.
De ser preciso e en caso de que as condicións de autorización dos centros da entidade o permitan, minorarase a praza de orixe da acción concertada e crearase unha nova praza concertada no novo recurso que sexa axeitado.
Esta modificación realizarase de acordo co exposto na base trixésimo primeira desta convocatoria.
A entidade concertada e o persoal que teña relación directa ou indirecta coa prestación ás persoas usuarias da atención prevista neste prego gardarán segredo profesional sobre todas as informacións, documentos e asuntos a que teñan acceso ou coñecemento durante a vixencia do concerto, e estarán obrigados a non facer público ou allear cantos datos coñezan como consecuencia ou con ocasión da súa execución, mesmo despois de finalizar a vixencia do concerto. A entidade concertada comprométese expresamente a cumprir o disposto no Regulamento 2016/679 (UE) xeral de protección de datos persoais no referente á información de datos persoais e a formar e informar o seu persoal nas obrigas que de tal norma dimanan.
No caso de que a persoa usuaria sexa derivada a outra institución, o centro de orixe facilitará os informes correspondentes, e respectará en todo caso a normativa de protección de datos anteriormente citada.
8.2. Incidencias.
O centro notificará ao órgano competente en materia de inspección e autorización de servizos sociais, directamente ou a través da xefatura territorial da Consellería de Política Social e Igualdade correspondente, no prazo máximo de tres días, as incidencias de carácter grave que se produzan, e indicará a súa causa.